EURÓPSKA KOMISIA V Bruseli18. 9. 2020 COM(2020) 569 final 2020/0260(NLE) Návrh NARIADENIE RADY o zriadení spoločného podniku pre európsku vysokovýkonnú výpočtovú techniku {SWD(2020) 179 final}



DÔVODOVÁ SPRÁVA 1.KONTEXT NÁVRHU •Dôvody a ciele návrhu Vysokovýkonná výpočtová technika (ďalej len „HPC“), ktorou sa myslia výpočtové systémy („superpočítače“) s extrémne vysokým výpočtovým výkonom, ktoré sú schopné riešiť mimoriadne zložité a náročné problémy, predstavuje kľúčovú spôsobilosť pre digitálnu transformáciu našej spoločnosti. Ide o „motor“, ktorý poháňa dátové hospodárstvo, schopný umožniť kľúčovým technológiám, ako sú umelá inteligencia, analýza údajov a kybernetická bezpečnosť, využívať enormný potenciál veľkých dát (big data). HPC umožňuje inovácie a poskytovanie výrobkov a služieb vyššej hodnoty v rámci mnohých priemyselných odvetví, čím pripravuje pôdu pre vývoj nových priemyselných aplikácií v kombinácii s ďalšími pokročilými digitálnymi technológiami. Na dosiahnutie hlbšieho vedeckého poznania a prelomových objavov sú aplikácie a infraštruktúra HPC kľúčové v takmer každej oblasti výskumu, od základnej fyziky až po biomedicínu. HPC je zároveň dôležitý nástroj pre výskumníkov a tvorcov politík pri riešení hlavných spoločenských výziev, od zmeny klímy, inteligentného a ekologického rozvoja, udržateľného poľnohospodárstva až po personalizovanú medicínu a krízové riadenie. Ukážkovým príkladom je pandémia COVID-19, pri ktorej sa HPC využíva, často spolu s umelou inteligenciou, na urýchlenie objavovania nových liekov, predvídanie šírenia vírusu, plánovanie a distribúciu obmedzených zdravotníckych zdrojov a na predpokladanie účinnosti opatrení na zamedzenie šírenia nákazy a post-epidemických scenárov. V najbližších rokoch budú vedúce postavenie Európy v oblasti dátového hospodárstva, jej vedecká excelentnosť a konkurencieschopnosť jej priemyslu čoraz viac závisieť od jej schopnosti vyvíjať kľúčové technológie HPC, poskytovať prístup k superpočítačovej a dátovej infraštruktúre svetovej úrovne, ako aj udržiavať súčasnú excelentnosť v oblasti aplikácií HPC. Na dosiahnutie týchto cieľov je nevyhnutný celoeurópsky strategický prístup. V októbri 2018 sa zriadil spoločný podnik pre európsku vysokovýkonnú výpočtovú techniku (ďalej len „spoločný podnik EuroHPC“) ako právny a finančný rámec, ktorý združuje zdroje EÚ, 32 krajín a dvoch súkromných členov: združenia Európska technologická platforma pre vysokovýkonnú výpočtovú techniku (ETP4HPC) a združenia Big Data Value Association (Združenie pre hodnotu veľkých dát – BDVA). Spoločný podnik doteraz na svoje strategické investície využíval prostriedky z viacročného finančného rámca (VFR) na obdobie 2014 – 2020. Po 20 mesiacoch prevádzky dosiahol na európskej úrovni významné navýšenie celkových investícií do HPC a začal plniť svoje poslanie obnoviť vedúce postavenie Európy v oblasti technológií HPC. Do konca roka 2020 zavedie superpočítačovú a dátovú infraštruktúru svetovej úrovne prístupnú pre verejnosť a súkromných používateľov v celej Európe. Jeho investície podporujú aj výskum a inovácie v oblasti kľúčových hardvérových a softvérových technológií a aplikácií HPC, ako aj strediská pre spôsobilosti HPC v celej Európe, ktoré zabezpečujú širokú dostupnosť HPC v Únii a poskytujú konkrétne služby a zdroje na priemyselnú inováciu (vrátane MSP) a rozvoj zručností v oblasti HPC. Týmto spôsobom sa zvýši schopnosť EÚ produkovať inovačné technológie HPC. V nariadení Rady, ktorým sa v októbri 2018 zriadil spoločný podnik EuroHPC, sa stanovuje cieľ dosiahnuť do rokov 2022 až 2023 novú úroveň v oblasti superpočítačov – exaflopový výkon, t. j. počítačové systémy schopné vykonávať viac ako jeden bilión (1018) výpočtov za sekundu. Toto zvýšenie výpočtovej kapacity by zároveň vyplývalo zo zavádzania kvantových počítačov a z prechodu na poexaflopové technológie. Navrhovaným nariadením, ktoré je vo svojej podstate pokračovaním súčasnej iniciatívy zavedenej v nariadení Rady (EÚ) 2018/1488, sa zavádzajú úpravy s cieľom prispôsobiť nariadenie programom nasledujúceho viacročného finančného rámca (VFR), ako aj zohľadniť priority Komisie a umožniť spoločnému podniku využívať financovanie v rámci programov nového VFR na roky 2021 až 2027. Medzi tieto programy patria program Horizont Európa, program Digitálna Európa a Nástroj na prepájanie Európy. Uvedené financovanie bude pre Európu kľúčové na to, aby dosiahla ďalší cieľ v oblasti superpočítačov – exaflopovú výpočtovú technológiu. Únii to umožní vybaviť sa špičkovou federovanou, zabezpečenou a hyperprepojenou infraštruktúrou služieb a dátovou infraštruktúrou v oblasti superpočítačov a kvantovej výpočtovej techniky, ako aj vyvíjať potrebné technológie, aplikácie a zručnosti na dosiahnutie exaflopových spôsobilostí, ktoré sa predpokladajú niekedy v období od roku 2023 do roku 2025 a poexaflopových spôsobilostí niekedy v období od roku 2025 do roku 2027, a to pri podpore európskeho inovačného ekosystému v oblasti HPC a kvantovej výpočtovej techniky na svetovej úrovni. Keďže hlavné hnacie sily a ciele spoločného podniku EuroHPC ostávajú od jeho zriadenia v nezmenenej podobe, posúdenie vplyvu z januára 2018 ostáva v platnosti. Ciele HPC sa okrem toho zohľadnili v posúdení vplyvu priloženom k návrhu nariadenia Európskeho parlamentu a Rady, ktorým sa stanovuje program Digitálna Európa na obdobie 2021 – 2027. K návrhu Komisie na nové nariadenie týkajúce sa EuroHPC je taktiež priložený pracovný dokument útvarov Komisie, v ktorom sú zhrnuté dôkazy získané od roku 2018. V pracovnom dokumente útvarov Komisie sa analyzuje vývoj kľúčových sociálno-ekonomických a technologických hnacích síl a požiadaviek používateľov, ktoré vplývajú na budúci vývoj infraštruktúr, technológií a aplikácií HPC a dátových infraštruktúr, technológií a aplikácií v EÚ a na celom svete, pričom sa v ňom zohľadňujú politické priority EÚ na obdobie 2020 – 2025. Obsahuje najnovšie údaje o trhu v oblasti HPC a poskytuje prehľad doterajších hlavných poznatkov získaných z činností spoločného podniku. Opisuje úlohu, ktorú bude HPC zohrávať v blízkej budúcnosti v rámci digitálnej transformácie Európy a vytvárania jednotného európskeho dátového priestoru. A napokon, preukazuje význam činností spoločného podniku EuroHPC a vplyvu jeho pokračujúcej činnosti na zvyšovanie počtu kľúčových technológií a aplikácií v nasledujúcom desaťročí, predovšetkým v rámci európskej excelentnosti v oblasti technológií nízkopríkonových procesorov a umelej inteligencie. Ako bude spoločný podnik EuroHPC fungovať? Poslanie navrhovaného spoločného podniku EuroHPC je pokračovaním misie spoločného podniku EuroHPC založeného v októbri 2018. Dlhodobé ciele ostávajú vo svojej podstate nezmenené, t. j. zavádzanie a prevádzka vysokovýkonnej výpočtovej techniky a dátovej infraštruktúry svetovej úrovne, ako aj vývoj a podpora excelentného európskeho ekosystému HPC. Dôraz sa kladie na dosiahnutie exaflopovej éry a prechod na nové prístupy v oblasti vysokovýkonnej výpočtovej techniky založené na kvantových technológiách. Činnosti navrhovaného spoločného podniku sú zoskupené do piatich hlavných pilierov: a)infraštruktúra: tento pilier bude naďalej zameraný na nadobudnutie infraštruktúry superpočítačov na svetovej úrovni. Jeho činnosti však boli rozšírené, aby zahŕňali nielen nadobudnutie, zavádzanie a prevádzku superpočítačovej infraštruktúry na svetovej úrovni, ale aj infraštruktúry kvantovej výpočtovej techniky; b)federácia superpočítačových služieb: ide o nový pilier. Bude sa vzťahovať na činnosti zamerané na poskytovanie cloudového prístupu v rámci celej Únie k federovaným zabezpečeným superpočítačom, ku kvantovej výpočtovej technike a k dátovým zdrojom a službám v celej Európe pre verejných a súkromných používateľov. Tento pilier bude zahŕňať podporu prepojenia vysokovýkonnej výpočtovej techniky, kvantovej výpočtovej techniky a dátových zdrojov. Bude zahŕňať ich prepojenie so spoločným európskym dátovým priestorom Únie a federovanými cloudovými infraštruktúrami, ako aj vývoj, nadobudnutie a prevádzku platformy pre plynulú federáciu a zabezpečené cloudové poskytovanie služieb v oblasti superpočítačov, kvantovej výpočtovej techniky a dátovej infraštruktúry; c)technológia: tento pilier bude aj naďalej podporovať ambiciózny program výskumu a inovácií na vývoj inovačného ekosystému superpočítačov na svetovej úrovni. Pilier bude podporovať hardvérové a softvérové technológie a ich integráciu do výpočtových systémov, pričom pokryje celý vedecký a priemyselný hodnotový reťazec. Okrem toho bude podporovať technológie a systémy požadované na prepojenie a prevádzku klasických systémov superpočítačov s inými, často doplnkovými výpočtovými technológiami, predovšetkým v oblasti neuromorfickej a kvantovej výpočtovej techniky; d)aplikácia: tento pilier predstavoval súčasť technologického piliera v rámci spoločného podniku EuroHPC zriadeného v októbri 2018. V súčasnosti sa vyčleňuje s cieľom uznať jeho nadobudnutý význam, predovšetkým rozšírenie na priemyselné použitie. Tento pilier podporí činnosti s cieľom dosiahnuť excelentnosť a udržať súčasné vedúce postavenie Európy v oblasti kľúčových počítačových a dátových aplikácií, ako aj kódov pre vedu, priemysel (vrátane MSP) a verejný sektor vrátane podpory centier excelentnosti v oblasti aplikácií HPC; e)rozširovanie použitia a zručností: tento pilier v minulosti predstavoval súčasť technologického piliera spoločného podniku EuroHPC zriadeného v októbri 2018, pričom plnil úlohy vytvárania a prepájania národných stredísk pre spôsobilosti HPC. V súčasnosti sa však vyčleňuje s cieľom uznať jeho nadobudnutý význam, a to najmä vo vzťahu k účasti na priorite v oblasti digitálnych zručností v rámci programu Digitálna Európa. Pilier sa zameria na činnosti, ktoré podporujú excelentnosť v oblasti superpočítačov, kvantovej výpočtovej techniky a používania dát a zručností. Cieľom piliera bude rozšíriť vedecké a priemyselné použitie superpočítačových prostriedkov a dátových aplikácií, ako aj rozvíjať priemyselný prístup a použitie superpočítačov a dátových infraštruktúr na účely inovácie prispôsobenej priemyselným potrebám, a poskytnúť Európe poprednú informovanú vedeckú komunitu a kvalifikovaných pracovníkov.

Členstvo v navrhovanom spoločnom podniku: –verejní členovia: Únia (zastúpená Komisiou) a členské štáty a krajiny pridružené k programu Horizont Európa, programu Digitálna Európa a Nástroju na prepájanie Európy, ktoré sa chcú zúčastniť (zúčastnené štáty). Ďalšie členské štáty a pridružené krajiny sa môžu pripojiť, –súkromní členovia: ostávajú v rovnakom zložení ako v prípade nariadenia Rady (EÚ) 2018/1488 – priemyselné združenia ETP4HPC a BDVA. Riadenie a rozdelenie hlasovacích práv ostáva v rámci navrhovaného spoločného podniku rovnaké ako tie, ktoré boli vymedzené v nariadení Rady (EÚ) 2018/1488. S cieľom zaviesť ekosystém HPC bude spoločný podnik EuroHPC pokračovať vo vykonávaní strategického plánu HPC vymedzeného vo viacročných strategických programoch v oblasti výskumu a inovácie vypracovaných Poradnou skupinou pre výskum a inovácie EuroHPC a Poradnou skupinou pre infraštruktúru EuroHPC, ktoré dopĺňa strategický výskumný program súkromných členov EuroHPC. Finančný príspevok Únie na spoločný podnik v rámci VFR na obdobie 2021 – 2027 dosiahne výšku [XXXX ] EUR, a bude doplnený celkovým príspevkom v minimálne rovnakej výške zo strany zúčastnených štátov a súkromných členov spoločného podniku EuroHPC. Spoločný podnik použije tieto finančné prostriedky najmä na vykonávanie svojich činností v rámci uvedených piatich pilierov. Hlavné očakávané výstupy navrhovaného spoločného podniku EuroHPC v nasledujúcom desaťročí zahŕňajú: –federovanú, zabezpečenú a hyperprepojenú európsku infraštruktúru HPC a dátovú infraštruktúru pozostávajúcu zo superpočítačov strednej triedy a s minimálne dvoma špičkovými exaflopovými a dvoma špičkovými poexaflopovými systémami (aspoň jeden z každého druhu vybudovaný s použitím európskej technológie), –hybridné výpočtové infraštruktúry, ktoré integrujú pokročilé výpočtové systémy v rámci infraštruktúr HPC – najmä kvantové simulátory a kvantovú výpočtovú techniku, –zabezpečenú cloudovú infraštruktúru HPC a dátovú infraštruktúru pre súkromných európskych používateľov, –služby a kapacity poháňané HPC, ktoré sú založené na európskych verejných dátových priestoroch pre vedcov, priemysel a verejný sektor, –technologické stavebné prvky novej generácie (hardvér a softvér) a ich integráciu do inovačných architektúr HPC pre exaflopové a poexaflopové systémy, –centrá excelentnosti v oblasti aplikácií HPC a industrializácie softvéru HPC s novými algoritmami, kódmi a nástrojmi optimalizovanými pre ďalšie generácie superpočítačov, –rozsiahle priemyselné pilotné testovacie zariadenia a platformy pre HPC a dátové aplikácie a služby v kľúčových priemyselných odvetviach, –národné strediská pre spôsobilosti HPC, ktoré zabezpečia široké pokrytie HPC v EÚ, a to so špecifickými službami a zdrojmi pre priemyselnú inováciu (vrátane MSP), –významný nárast zručností a odborných znalostí pracovnej sily v Európe v oblasti HPC, –posilnenie ukladania dát, spracovateľských kapacít a nových služieb v oblastiach verejného záujmu vo všetkých členských štátoch. •Súlad s existujúcimi ustanoveniami v tejto oblasti politiky Komisia 19. februára 2020 prijala oznámenie s názvom Európska dátová stratégia, v ktorom vytýčila európsku stratégiu politických opatrení a investícií na podporu rozvoja dátového hospodárstva počas nasledujúcich piatich rokov. Zdôrazňuje sa v ňom skutočnosť, že HPC a kvantová výpočtová technika budú zásadné na zabezpečenie plynulého poskytovania počítačových zdrojov s rozdielnymi výkonnostnými charakteristikami, ktoré budú nevyhnutné na maximálny rast a využitie spoločných európskych dátových priestorov a federovaných zabezpečených cloudových infraštruktúr pre verejné, priemyselné a vedecké aplikácie. Komisia 19. februára 2020 prijala aj oznámenie s názvom Formovanie digitálnej budúcnosti Európy, v ktorom sa predstavuje európska digitálna stratégia so zameraním na kľúčové ciele, ktoré majú zabezpečiť, aby digitálne riešenia pomáhali Európe pri napredovaní na vlastnej ceste k digitálnej transformácii, ktorá bude prospešná pre všetkých. Medzi kľúčové opatrenia, ktoré sa v ňom navrhujú, patrí investovanie do budovania a zavádzania špičkových spoločných digitálnych kapacít vrátane superpočítačových a kvantových technológií, ako aj rozširovanie európskej kapacity superpočítačov s cieľom vyvíjať inovačné riešenia pre medicínu, dopravu a životné prostredie.

•Súlad s ostatnými politikami Únie Komisia 10. marca 2020 prijala oznámenie s názvom Nová priemyselná stratégia pre Európu, v ktorom sa pre Európu stanovuje ambiciózna priemyselná stratégia, podľa ktorej povedie dvojakú transformáciu smerom ku klimatickej neutralite a k vedúcemu postaveniu v digitálnej oblasti. V oznámení sa okrem iného zdôrazňuje podpora rozvoja kľúčových podporných technológií, ktoré sú strategicky dôležité pre priemyselnú budúcnosť Európy vrátane HPC a kvantových technológií. A napokon sa v oznámení Komisie z 27. mája 2020 s názvom Správny čas pre Európu: náprava škôd a príprava budúcnosti pre ďalšie generácie HPC označuje ako strategická digitálna kapacita, ktorá bude prioritou pre zdroje investícií pri obnove Európy, ako sú Mechanizmus na podporu obnovy a odolnosti, InvestEU a Nástroj pre strategické investície. 2.PRÁVNY ZÁKLAD, SUBSIDIARITA A PROPORCIONALITA •Právny základ Právnym základom navrhovanej iniciatívy spoločného podniku EuroHPC je článok 187 a článok 188 prvý odsek Zmluvy o fungovaní Európskej únie. •Subsidiarita (v prípade inej ako výlučnej právomoci) Navrhované nariadenie je v súlade so zásadami subsidiarity rovnakým spôsobom ako nariadenie Rady (EÚ) 2018/1488. •Proporcionalita Navrhované nariadenie je v súlade so zásadou proporcionality rovnakým spôsobom ako nariadenie Rady (EÚ) 2018/1488. •Výber nástroja Na vytvorenie a prevádzku spoločného podniku s účasťou Únie sa vyžaduje nariadenie Rady. 3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU •Konzultácie so zainteresovanými stranami V návrhu Komisie na nové nariadenie o spoločnom podniku EuroHPC sa čerpajú finančné prostriedky z VFR na obdobie 2021 – 2027 a je k nemu priložený pracovný dokument útvarov Komisie. Hlavné hnacie sily a ciele navrhovaného nového nariadenia sa od založenia podniku nezmenili. Výsledok konzultácií so zainteresovanými stranami, ktoré sú priložené k nariadeniu Rady (EÚ) 2018/1488, teda naďalej platí. Tento výsledok sa ďalej potvrdzuje v konzultácii so zainteresovanými stranami, ktorá je priložená k návrhu nariadenia Európskeho parlamentu a Rady, ktorým sa stanovuje program Digitálna Európa na obdobie 2021 – 2027. Na uskutočnenie konzultácií so zainteresovanými stranami o cieľoch a prístupe k vykonávacím činnostiam v rámci nového spoločného podniku a s cieľom vyzvať ich na pomoc pri jeho formovaní sa prijali dodatočné kroky uvedené ďalej. Konzultácie sa vykonali s 32 zúčastnenými štátmi súčasného spoločného podniku, ktoré boli vyzvané poskytnúť spätnú väzbu týkajúcu sa cieľov nového spoločného podniku, ako aj administratívneho zjednodušenia, najmä pokiaľ ide o centralizované hospodárenie s finančnými príspevkami. Súkromní členovia spoločného podniku EuroHPC zverejnili strategický program v oblasti výskumu a inovácie, v ktorom sa opisujú priority pre výskumné a inovačné činnosti v oblasti HPC, ako aj činnosti súvisiace s infraštruktúrou, pričom sa zdôrazňujú stanoviská spoločenstiev pôsobiacich v oblasti dodávok technológií a analýzy údajov. Rovnako sa uskutočnili aj konzultácie so súkromnými členmi, a to v súvislosti s budúcimi prioritami a opatreniami podniku, ako aj v súvislosti s jeho správou, finančnými príspevkami súkromných členov a príjemcov opatrení vykonaných navrhovaným spoločným podnikom, pravidlami účasti a so zjednodušením administratívnych pravidiel a procesov. •Získavanie a využívanie expertízy Komisia má skúsenosti so zakladaním a riadením spoločných podnikov. Využije najmä skúsenosti a poznatky získané z realizácie spoločného podniku EuroHPC. •Posúdenie vplyvu

Keďže spoločný podnik EuroHPC bol zriadený len v októbri 2018, posúdenie vplyvu zverejnené v januári 2018, ktoré je sprievodným dokumentom nariadenia Rady (EÚ) 2018/1488, naďalej platí, pretože hnacie sily a ciele sa významne nezmenili. •Regulačná vhodnosť a zjednodušenie Tento návrh nariadenia, ktorým sa zriaďuje spoločný podnik, je v súlade s usmerneniami Komisie o lepšej právnej regulácii: konkrétne sa v ňom navrhuje len primeraná regulácia v prípade potreby. Pokiaľ je to možné, úzko nadväzuje na spoločný podnik EuroHPC zriadený nariadením Rady (EÚ) 2018/1488, pričom čerpá zo skúseností získaných v tejto súvislosti a zohľadňuje zmeny zavedené prostredníctvom programu financovania Horizont Európa, programu Digitálna Európa a Nástroja na prepájanie Európy. V prípade potreby sa v ňom zohľadňujú ustanovenia jednotného základného aktu, ktorým sa zriaďujú spoločné podniky v rámci programu Horizont Európa. 4.VPLYV NA ROZPOČET Spoločný podnik EuroHPC bude čerpať finančné prostriedky z rozpočtov, ktoré Komisia navrhla pre činnosti súvisiace s vysokovýkonnou výpočtovou technikou v nariadeniach, ktorými sa stanovujú programy Horizont Európa, Digitálna Európa a zriaďuje Nástroj na prepájanie Európy. Z týchto troch programov by bolo celkovo k dispozícii až [XXXX] EUR [takto: až 2 400 000 000 EUR z programu Digitálna Európa, až 200 000 000 EUR z Nástroja na prepájanie Európy a až XXXXX EUR z programu Horizont Európa – rozpočet sa stanoví v neskoršej fáze na základe strategického plánovania a programovania v rámci programu Horizont Európa]. Túto sumu doplní suma minimálne v rovnakej výške od zúčastnených štátov ako súčasť ich vnútroštátnych a regionálnych programov v oblasti vysokovýkonnej výpočtovej techniky a ich štrukturálnych fondov. Súkromné subjekty by mali poskytnúť najmenej [XXXX] EUR [príspevok sa stanoví v neskoršej fáze po vymedzení rozpočtu programu Horizont Európa na základe strategického plánovania a programovania v rámci programu Horizont Európa]. Zúčastnené štáty a súkromní členovia prispejú na administratívne náklady spoločného podniku. 5.ĎALŠIE PRVKY •Plány vykonávania, spôsob monitorovania, hodnotenia a podávania správ Hodnotenie a monitorovanie navrhovaných činností spoločného podniku sú plánované v súlade s programom Horizont Európa. Určí sa tým účinnosť spoločného podniku ako právneho a finančného nástroja na dosahovanie cieľov európskej stratégie v oblasti vysokovýkonnej výpočtovej techniky, ale aj jeho účinnosť pri prispievaní k uskutočňovaniu politík Únie. Posúdi sa najmä úroveň účasti na akciách spoločného podniku a úroveň príspevkov na tieto akcie zo strany zúčastnených štátov a súkromných členov. Navrhovaný spoločný podnik uverejní výročnú správu o činnosti, v ktorej uvedie vykonané akcie, zodpovedajúce výdavky a nadobudnutie a prevádzkovanie vysokovýkonnej výpočtovej techniky, kvantovej výpočtovej techniky a infraštruktúry služieb a dátovej infraštruktúry, ktorú spoločný podnik obstaral a vlastní. Dosahovanie všeobecných cieľov sa posúdi na základe všeobecných kľúčových ukazovateľov výkonnosti pre spoločné podniky financované z programu Horizont Európa a osobitných kľúčových ukazovateľov výkonnosti pre spoločný podnik EuroHPC. •Podrobné vysvetlenie konkrétnych ustanovení návrhu V článku 1 sa zriaďuje spoločný podnik EuroHPC a stanovuje sa jeho sídlo. V článku 2 sa uvádza vymedzenie pojmov „čas na prístup“, „preberacia skúška“, „stredisko pre spôsobilosti“, „superpočítač EuroHPC“, „exaflopový“, „špičkový superpočítač“, „superpočítač strednej triedy“, „kvantový počítač“, „kvantový simulátor“, „hostiteľský subjekt“, „dohoda o hosťovaní“, „hyperprepojený“, „nefinančný príspevok“, „zúčastnený štát“, „súkromný člen“, alebo „používateľ“. V článku 3 sa stanovujú poslanie a ciele spoločného podniku EuroHPC. V článku 4 sa stanovujú piliere aktivít spoločného podniku EuroHPC. V článku 5 sa stanovuje finančný príspevok Únie na administratívne a prevádzkové náklady spoločného podniku EuroHPC z prostriedkov programu Horizont Európa, programu Digitálna Európa a Nástroja na prepájanie Európy. V článku 6 sa uvádzajú ďalšie možné dodatočné príspevky z programov Únie, ktoré nie sú uvedené v článku 5. V článku 7 sa stanovujú príspevky na administratívne a prevádzkové náklady zo strany zúčastnených štátov a súkromných členov. V článku 8 sa uvádza hostiteľský subjekt, ktorému má spoločný podnik zveriť prevádzkovanie predexaflopových superpočítačov, a stanovuje sa postup jeho výberu. V článku 9 sa stanovuje obsah dohody o hosťovaní a úlohy a povinnosti hostiteľského subjektu.

V článku 10 sa stanovuje, že spoločný podnik by mal byť vlastníkom špičkových superpočítačov, ktoré obstaráva, až do konca ich ekonomickej životnosti, keď sa ich vlastníctvo prevedie na hostiteľský subjekt. V článku 11 sa stanovuje, že spoločný podnik by mal byť vlastníkom kvantových počítačov a kvantových simulátorov, ktoré obstaráva, až do konca ich ekonomickej životnosti, keď sa ich vlastníctvo prevedie na hostiteľský subjekt. V článku 12 sa stanovuje, že spoločný podnik by mal byť spoluvlastníkom priemyselných superpočítačov, ktoré obstaráva spoločne so súkromnými členmi alebo konzorciom súkromných partnerov. V článku 13 sa stanovuje, že spoločný podnik by mal byť spoluvlastníkom superpočítačov strednej triedy, ktoré obstaráva spoločne s hostiteľskými subjektmi. V článku 14 sa stanovuje použitie superpočítačov EuroHPC a podmienky prístupu pre ich používateľov. V článku 15 sa stanovuje spôsob kompenzácie Európskej komisie a zúčastnených štátov spoločného podniku EuroHPC za ich finančný príspevok na nadobudnutie predexaflopových superpočítačov: každý prispievateľ získa podiel na celkovom čase na prístup, ktorý je úmerný jeho finančnému príspevku. Zároveň sa v ňom stanovuje spôsob, akým sa bude prideľovať čas Únie na prístup k superpočítačom EuroHPC. V článku 16 sa stanovujú podmienky poskytovania komerčných služieb spoločného podniku. V článku 17 sa stanovujú rozpočtové pravidlá spoločného podniku, ktoré sú v súlade s nariadením o rozpočtových pravidlách.



2020/0260 (NLE) Návrh NARIADENIE RADY o zriadení spoločného podniku pre európsku vysokovýkonnú výpočtovú techniku RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 187 a článok 188 prvý odsek, so zreteľom na návrh Európskej komisie, so zreteľom na stanovisko Európskeho parlamentu, so zreteľom na stanovisko Európskeho hospodárskeho a sociálneho výboru, keďže:

(1)Nariadením Európskeho parlamentu a Rady (EÚ) č. xxx sa stanovuje program Horizont Európa – rámcový program pre výskum a inováciu (2021 – 2027). Časti programu Horizont Európa sa môžu vykonať prostredníctvom európskych partnerstiev s partnermi zo súkromného a/alebo verejného sektora s cieľom dosiahnuť čo najväčší možný vplyv financovania Únie a čo najúčinnejší prínos k politickým cieľom Únie. (2)V súlade s nariadením Európskeho parlamentu a Rady (EÚ) č. xxx a rozhodnutím Rady xxx sa podpora môže poskytnúť spoločným podnikom zriadeným v rámci programu Horizont Európa. Tieto partnerstvá by sa mali vykonávať iba v prípade, ak by iné časti programu Horizont Európa vrátane iných foriem európskych partnerstiev nedosiahli ciele alebo nevytvorili potrebné očakávané vplyvy, a ak je to odôvodnené dlhodobou perspektívou a vysokou mierou integrácie. Podmienky vytvárania týchto partnerstiev sa stanovujú v uvedenom rozhodnutí. (3)Nariadením Európskeho parlamentu a Rady (EÚ) č. xxx a rozhodnutím Rady sa stanovuje program Digitálna Európa. Program Digitálna Európa podporuje vykonávanie projektov spoločného záujmu s cieľom obstarávať, zavádzať a prevádzkovať špičkovú superpočítačovú, kvantovú a dátovú infraštruktúru, federovať a prepájať, ako aj rozširovať používanie superpočítačových služieb a rozvoj kľúčových zručností. (4)Nariadením Európskeho parlamentu a Rady (EÚ) č. xxx sa zriaďuje Nástroj na prepájanie Európy. Nástroj na prepájanie Európy umožňuje, aby sa v rámci politiky transeurópskych sietí v sektoroch dopravy, telekomunikácií a energetiky pripravovali a realizovali projekty spoločného záujmu. Nástroj na prepájanie Európy podporuje najmä realizáciu tých projektov spoločného záujmu, ktoré sú zamerané na vývoj a výstavbu nových infraštruktúr a služieb alebo na modernizáciu existujúcich infraštruktúr a služieb v sektoroch dopravy, telekomunikácií a energetiky. Nástroj na prepájanie Európy prispieva k podpore infraštruktúr spoločného záujmu v oblasti digitálnej konektivity, ktoré prinášajú významné vedľajšie spoločenské výhody. (5)V oznámení Komisie z 19. februára 2020 s názvom Európska dátová stratégia sa vytyčuje európska stratégia politických opatrení a investícií na nasledujúcich päť rokov, ktoré majú podporiť dátové hospodárstvo. Zdôrazňuje sa v ňom vytvorenie spoločných európskych dátových priestorov, ktoré budú podporovať rast a vytvárať hodnoty. Podpora vytvárania takýchto spoločných európskych dátových priestorov a federovaných zabezpečených cloudových infraštruktúr by zabezpečila, aby bolo k dispozícii väčšie množstvo dát na použitie v hospodárstve a spoločnosti, a to pri zachovaní kontroly jednotlivcov a podnikov nad údajmi, ktoré vytvárajú. Vysokovýkonná výpočtová technika a kvantová výpočtová technika sú základné zložky plynulého poskytovania počítačových zdrojov s rozdielnymi výkonnostnými charakteristikami, ktoré sú potrebné na maximalizáciu rastu a využitia spoločných európskych dátových priestorov a federovaných zabezpečených cloudových infraštruktúr pre verejné, priemyselné a vedecké aplikácie. (6)V oznámení Komisie z 19. februára 2020 s názvom Formovanie digitálnej budúcnosti Európy sa predstavuje európska digitálna stratégia so zameraním na niekoľko kľúčových cieľov, ktoré majú zabezpečiť, aby digitálne riešenia pomáhali Európe napredovať po vlastnej ceste k digitálnej transformácii, ktorá bude slúžiť v prospech ľudí. Medzi kľúčové opatrenia, ktoré sa v ňom navrhujú, patrí investovanie do budovania a zavádzania špičkových spoločných digitálnych kapacít vrátane superpočítačových a kvantových technológií, ako aj rozširovanie európskej kapacity superpočítačov s cieľom vyvíjať inovačné riešenia pre medicínu, dopravu a životné prostredie. (7)V oznámení Komisie z 10. marca 2020 s názvom Nová priemyselná stratégia pre Európu sa uvádza ambiciózna priemyselná stratégia pre Európu, podľa ktorej povedie dvojakú transformáciu smerom ku klimatickej neutralite a k vedúcemu postaveniu v digitálnej oblasti. V oznámení sa okrem iného zdôrazňuje podpora rozvoja kľúčových podporných technológií, ktoré sú strategicky dôležité pre priemyselnú budúcnosť Európy, vrátane vysokovýkonnej výpočtovej techniky a kvantových technológií. (8)V oznámení Komisie z 27. mája 2020 s názvom Správny čas pre Európu: náprava škôd a príprava budúcnosti pre ďalšie generácie sa niekoľko strategických digitálnych kapacít a schopností vrátane vysokovýkonnej výpočtovej techniky a kvantových technológií označilo ako priorita v rámci Mechanizmu na podporu obnovy a odolnosti, Fondu InvestEU a Nástroja pre strategické investície. (9)Vedúce postavenie Európy v oblasti dátového hospodárstva, jej vedecká excelentnosť a sila priemyslu čoraz viac závisia od jej schopnosti vyvíjať kľúčové technológie vysokovýkonnej výpočtovej techniky, poskytovať prístup k superpočítačovej a dátovej infraštruktúre svetovej úrovne, ako aj udržiavať svoje súčasné vedúce postavenie v oblasti aplikácií vysokovýkonnej výpočtovej techniky. Vysokovýkonná výpočtová technika je hlavnou technológiou pre digitálnu transformáciu európskeho hospodárstva, ktorá umožní mnohým tradičným priemyselným odvetviam inovácie s výrobkami a službami s vyššou hodnotou. Vysokovýkonná výpočtová technika spoločne s ďalšími pokročilými digitálnymi technológiami, ako sú umelá inteligencia, veľké dáta a cloudové technológie, pripravuje pôdu pre inovačné spoločenské a priemyselné aplikácie v kľúčových oblastiach pre Európu, napríklad v oblastiach personalizovanej medicíny, predpovedania počasia a zmeny klímy, inteligentného a ekologického rozvoja a dopravy, nových materiálov v oblasti čistej energie, vývoja a virtuálneho testovania liečiv, udržateľného poľnohospodárstva alebo inžinierstva a výroby. (10)Vysokovýkonná výpočtová technika je strategickým zdrojom pre tvorbu politík, podnecovanie aplikácií umožňujúcich pochopiť a navrhovať účinné riešenia mnohých komplexných globálnych výziev a pre krízové riadenie. Vysokovýkonná výpočtová technika prispieva k realizácii kľúčových politík, ako je Európska zelená dohoda, prostredníctvom modelov a nástrojov na transformáciu čoraz väčšieho počtu zložitých výziev v oblasti životného prostredia na príležitosti pre sociálnu inováciu a hospodársky rast. Príkladom je iniciatíva Destinácia Zem ohlásená v oznámení Komisie z 11. decembra 2019 o Európskej zelenej dohode a v oznámeniach z 19. februára 2020 o Európskej dátovej stratégii a o formovaní digitálnej budúcnosti Európy. (11)Svetové udalosti ako pandémia COVID-19 poukázali na význam investícií do vysokovýkonnej výpočtovej techniky a modelovacích platforiem a nástrojov v oblasti zdravia, pretože zohrávajú kľúčovú úlohu v boji proti pandémii, často v kombinácií s ďalšími digitálnymi technológiami, ako sú veľké dáta a umelá inteligencia. Vysokovýkonná výpočtová technika sa používa na urýchlenie identifikácie a výroby liečiv, na predpovedanie šírenia vírusu, pomoc pri plánovaní distribúcie zdravotníckeho materiálu a prostriedkov a na simuláciu opatrení po skončení krízy spôsobenej pandémiou s cieľom vyhodnotiť rozličné scenáre. Modelovacie platformy a nástroje vysokovýkonnej výpočtovej techniky sú kľúčovými nástrojmi v prípade súčasnej pandémie i pandémií v budúcnosti a budú zohrávať zásadnú úlohu v zdravotníctve a personalizovanej medicíne. (12)V nariadení Rady (EÚ) 2018/1488 z 28. septembra 2018 sa stanovuje poslanie spoločného podniku EuroHPC, ktorým je vývoj, zavádzanie, rozširovanie a údržba integrovanej superpočítačovej a dátovej infraštruktúry svetovej úrovne v Únii a rozvoj a podpora vysoko konkurencieschopného a inovatívneho ekosystému vysokovýkonnej výpočtovej techniky. (13)Vzhľadom na vývoj vysokovýkonnej výpočtovej techniky je načase vykonať revíziu nariadenia, aby sa zabezpečilo pokračovanie iniciatívy. Revízia nariadenia Rady (EÚ) 2018/1488 je potrebná, aby sa určilo nové poslanie a ciele spoločného podniku EuroHPC, pričom sa zohľadní analýza kľúčových sociálno-ekonomických a technologických hnacích síl s vplyvom na budúci vývoj infraštruktúry, technológií a aplikácií vysokovýkonnej výpočtovej techniky, ako aj dátovej infraštruktúry, technológií a aplikácií v EÚ a na celom svete a poznatky získané počas súčasných aktivít spoločného podniku EuroHPC. Zdôrazňujú sa v pracovnom dokumente útvarov Komisie SWD(2020) xxx, ktorý je priložený k návrhu Komisie na nariadenie Rady. Revízia umožní aj zjednotenie pravidiel spoločného podniku EuroHPC s novým právnym rámcom, najmä s nariadením o programe Horizont Európa, ako aj s nariadením o programe Digitálna Európa a s nariadením o Nástroji na prepájanie Európy. (14)V záujme vybavenia Únie výpočtovým výkonom potrebným na zachovanie špičkovej úrovne jej výskumných a priemyselných kapacít by sa mali koordinovať investície členských štátov do vysokovýkonnej výpočtovej techniky a kvantovej výpočtovej techniky a malo by sa posilniť využívanie technológií vysokovýkonnej výpočtovej techniky a kvantovej výpočtovej techniky v priemysle a na trhu, a to vo verejnom i súkromnom sektore. Únia by mala zvýšiť účinnosť premeny technologického pokroku na európske systémy vysokovýkonnej výpočtovej techniky a kvantové výpočtové systémy najvyššej kvality, ktoré sú orientované na dopyt, a ktorých hnacím motorom sú aplikácie, vytvoriť účinné prepojenie medzi ponukou technológií, spoločným navrhovaním s používateľmi a spoločným obstarávaním systémov svetovej úrovne a vytvoriť špičkový ekosystém technológií a aplikácií v oblasti vysokovýkonnej výpočtovej techniky a kvantovej výpočtovej techniky. Zároveň by Únia mala poskytnúť svojmu dodávateľskému odvetviu príležitosť využiť pákový efekt takýchto investícií, čo povedie k rozšíreniu ich využívania v rámci rozsiahlych a vznikajúcich oblastí aplikácie, ako je napríklad personalizovaná medicína, zmena klímy, prepojená a automatizovaná jazda alebo iné vedúce trhy, ktorých základom je umelá inteligencia, technológie blockchainu, takzvaný edge-computing (decentralizované využívanie výpočtovej techniky na „okraji“ cloudu), alebo všeobecnejšie digitalizácia európskeho priemyslu. (15)S cieľom dosiahnuť technologickú nezávislosť v oblasti kľúčových digitálnych technológií, ako sú vysokovýkonná výpočtová technika a kvantová výpočtová technika, by mali Únia a jej členské štáty investovať do nízkopríkonových superpočítačových technológií ďalšej generácie, inovačného softvéru a pokročilých superpočítačových systémov pre exaflopovú a poexaflopovú výpočtovú techniku a kvantovú výpočtovú techniku, ako aj pre inovačné superpočítačové a dátové aplikácie pre medicínu, životné prostredie, výrobu a inžinierstvo. To by malo európskemu dodávateľskému odvetviu umožniť prosperovať v širokej škále kľúčových oblastí technológií a aplikácií, ktoré presahujú rámec vysokovýkonnej výpočtovej techniky a kvantovej výpočtovej techniky, a z dlhodobého hľadiska uspokojovať širšie trhy IKT takýmito technológiami. Zároveň by sa tým podporila digitálna transformácia a zvýšil by sa inovačný potenciál vedy a používateľského odvetvia v oblasti vysokovýkonnej výpočtovej techniky a kvantovej výpočtovej techniky. (16)Vykonávanie spoločnej strategickej vízie EÚ v oblasti vysokovýkonnej výpočtovej techniky a kvantovej výpočtovej techniky je kľúčové pre naplnenie ambície Únie a jej členských štátov zabezpečiť vedúce postavenie a strategickú nezávislosť v oblasti digitálneho hospodárstva. Cieľom by bolo vytvoriť v Európe celosvetovo špičkový hyperprepojený, federovaný a zabezpečený ekosystém infraštruktúry služieb vysokovýkonnej výpočtovej techniky a kvantovej výpočtovej techniky a dátovej infraštruktúry, ako aj dokázať vyrábať inovačné a konkurencieschopné systémy vysokovýkonnej výpočtovej techniky a kvantovej výpočtovej techniky založené na dodávateľskom reťazci, ktorý zabezpečí komponenty, technológie a znalosti obmedzujúce riziko narušenia. (17)Spoločný podnik je najlepší nástroj schopný vykonávať strategickú víziu EÚ v oblasti vysokovýkonnej výpočtovej techniky a kvantovej výpočtovej techniky, ktorý zabezpečuje, aby Únia disponovala špičkovými kapacitami v oblasti dát, superpočítačov a kvantovej výpočtovej techniky, ktoré zodpovedajú jej ekonomickému potenciálu a potrebám európskych používateľov a sú strategicky nezávislé v oblasti kľúčových technológií vysokovýkonnej výpočtovej techniky a kvantovej výpočtovej techniky. Spoločný podnik je najlepší nástroj na prekonanie súčasných obmedzení uvedených v pracovnom dokumente útvarov Komisie, ktorý je priložený k tomuto nariadeniu, pričom ponúka najvyššiu mieru hospodárskeho, spoločenského a environmentálneho vplyvu a najlepšie háji záujmy Únie v oblasti vysokovýkonnej výpočtovej techniky a kvantovej výpočtovej techniky. Má schopnosť združovať zdroje z Únie, členských štátov a krajín pridružených k programu Horizont Európa, programu Digitálna Európa alebo Nástroju na prepájanie Európy, ako aj zo súkromného sektora. Má schopnosť vykonávať rámec obstarávania a prevádzkovať špičkové systémy vysokovýkonnej výpočtovej techniky a kvantovej výpočtovej techniky. Môže spúšťať výskumné a inovačné programy na vývoj európskych technológií a ich následnú integráciu do superpočítačových systémov svetovej úrovne. (18)Spoločný podnik EuroHPC je súčasťou portfólia inštitucionalizovaných partnerstiev v rámci programu Horizont Európa, ktorý by sa mal usilovať o posilnenie vedeckých kapacít EÚ s cieľom riešiť vznikajúce hrozby a budúce výzvy v posilnenom európskom výskumnom priestore, zabezpečenie hodnotových reťazcov EÚ založených na princípe udržateľnosti a jej strategickej nezávislosti v oblasti kľúčových technológií a odvetví a rozšírenie využívania inovačných riešení klimatických, environmentálnych, zdravotných a ďalších svetových spoločenských výziev, a to v súlade so strategickými prioritami Únie vrátane cieľa dosiahnuť klimatickú neutralitu v Únii do roku 2050. (19)Spoločný podnik by sa mal zriadiť a jeho činnosť by sa mala začať najneskôr do začiatku roku 2021 s trvaním do 31. decembra 2033 s cieľom poskytnúť Únii špičkovú federovanú, zabezpečenú a hyperprepojenú superpočítačovú infraštruktúru a vyvíjať potrebné technológie, aplikácie a zručnosti na dosiahnutie exaflopových kapacít niekedy v období od roku 2022 do roku 2024 a poexaflopových kapacít niekedy v období od roku 2025 do roku 2027, a to pri súčasnej podpore európskeho inovačného ekosystému v oblasti vysokovýkonnej výpočtovej techniky a kvantovej výpočtovej techniky na svetovej úrovni. (20)Verejno-súkromné partnerstvo v podobe spoločného podniku by malo spájať finančné a technické prostriedky, ktoré sú nevyhnutné na zvládnutie zložitosti čoraz rýchlejšieho tempa inovácií v tejto oblasti. Členmi spoločného podniku by preto mali byť Únia, členské štáty a krajiny pridružené k programu Horizont Európa, programu Digitálna Európa alebo Nástroju na prepájanie Európy, ktoré sa dohodnú na spoločnej európskej iniciatíve v oblasti vysokovýkonnej výpočtovej techniky a kvantovej výpočtovej techniky, a združenia, ktoré zastupujú svojich konštituentov, a iné organizácie výslovne a aktívne zaangažované na dosahovaní výsledkov vo výskumnej a inovačnej činnosti, na rozvoji a zavádzaní kapacít vysokovýkonnej výpočtovej techniky alebo kvantovej výpočtovej techniky, alebo na prispievaní k riešeniu nedostatkov v zručnostiach a zachovaní know-how v oblasti vysokovýkonnej výpočtovej techniky a kvantovej výpočtovej techniky v Európe. Spoločný podnik by mal byť otvorený pre nových členov.

(21)Únia, zúčastnené štáty a súkromní členovia spoločného podniku by mali poskytnúť finančné príspevky na administratívne náklady spoločného podniku. (22)Zainteresované strany z priemyselných a výskumných odvetví v súkromnom združení Európska technologická platforma pre vysokovýkonnú výpočtovú techniku (ETP4HPC) uzatvorili v roku 2014 zmluvné verejno-súkromné partnerstvo s Úniou s cieľom opätovne získať vedúce postavenie v oblasti technológií pre vysokovýkonnú výpočtovú techniku a vyvinúť pre Úniu úplný ekosystém vysokovýkonnej výpočtovej techniky a kvantovej výpočtovej techniky. Jeho poslaním je vybudovať európsky hodnotový reťazec technológií pre vysokovýkonnú výpočtovú techniku svetovej úrovne, ktorý by mal byť konkurencieschopný na celosvetovej úrovni, a podporovať synergiu medzi tromi hlavnými zložkami ekosystému vysokovýkonnej výpočtovej techniky, konkrétne vývojom technológií, aplikáciami a superpočítačovou infraštruktúrou. Súkromné združenie ETP4HPC by vzhľadom na svoje odborné znalosti a úlohu, ktorou je spájať dôležité zainteresované strany zo súkromného sektora v oblasti vysokovýkonnej výpočtovej techniky, malo mať nárok na členstvo v spoločnom podniku. (23)Zainteresované strany z priemyselných a výskumných odvetví v združení Big Data Value Association (Združenie pre hodnotu veľkých dát – BDVA) uzatvorili v roku 2014 zmluvné verejno-súkromné partnerstvo s Úniou s cieľom posilniť dátový hodnotový reťazec, podporiť budovanie komunít v oblasti údajov a vytvoriť v Únii podmienky pre prosperujúce hospodárstvo založené na údajoch. Súkromné združenie BDVA by vzhľadom na svoje odborné znalosti a úlohu, ktorou je spájať dôležité zainteresované strany zo súkromného sektora v oblasti veľkých dát, malo mať nárok na členstvo v spoločnom podniku. (24)Súkromné združenia ETP4HPC a BDVA písomne vyjadrili ochotu prispieť k technologickej stratégii spoločného podniku a poskytnúť svoje odborné znalosti na účely dosiahnutia jeho cieľov. Je vhodné, aby súkromné združenia prijali stanovy uvedené v prílohe k tomuto nariadeniu prostredníctvom listu o schválení. (25)Spoločný podnik by sa mal zaoberať jasne vymedzenými témami, ktoré by akademickej obci a európskemu priemyslu ako celku umožnili navrhovať, vyvíjať a používať najinovačnejšie technológie v oblasti vysokovýkonnej výpočtovej techniky a kvantovej výpočtovej techniky a vytvoriť integrovanú a federovanú, zabezpečenú a sieťou prepojenú infraštruktúru v celej Únii so spôsobilosťou vysokovýkonnej výpočtovej techniky a kvantovej výpočtovej techniky svetovej úrovne, vysokorýchlostným prepojením a najmodernejšími aplikáciami a dátovými a softvérovými službami pre svojich vedcov a iných hlavných priemyselných používateľov vrátane MSP a verejného sektora. Spoločný podnik by sa mal zamerať na vývoj a používanie prvotriednych technológií a infraštruktúr pri riešení náročných požiadaviek európskych používateľov z vedeckého, priemyselného a verejného sektora. (26)Spoločný podnik by mal prispievať k znižovaniu nedostatku konkrétnych zručností v Únii pomocou opatrení na zvyšovanie informovanosti a budovaním nových znalostí a ľudského kapitálu. (27)V súlade s cieľmi vonkajšej politiky a medzinárodnými záväzkami Únie by spoločný podnik mal uľahčovať spoluprácu medzi Úniou a medzinárodnými aktérmi vymedzením stratégie spolupráce, ako aj identifikáciou a propagáciou oblastí pre spoluprácu v oblasti výskumu a vývoja a v oblasti rozvoja zručností a vykonávaním vzájomne prospešných činností, ako aj zabezpečením politiky prístupu k príslušným kapacitám a aplikáciám vysokovýkonnej výpočtovej techniky a kvantovej výpočtovej techniky, a to najmä na základe reciprocity. (28)Spoločný podnik by sa mal zamerať na podporu využívania všetkých výsledných technológií v oblasti vysokovýkonnej výpočtovej techniky v EÚ. Zároveň by sa mal zamerať na ochranu investícií do superpočítačov, ktoré obstaráva. Pritom by mal prijať primerané opatrenia na zaistenie bezpečnosti dodávateľského reťazca obstarávaných technológií, ktorý by mal pokryť celú životnosť týchto superpočítačov. (29)Spoločný podnik by mal položiť základy pre dlhodobejšiu víziu a vybudovať prvú hybridnú infraštruktúru vysokovýkonnej výpočtovej techniky v Európe integráciou klasických počítačových architektúr s kvantovou výpočtovou technikou. Na to, aby výskumné tímy a európske priemyselné odvetvia dosahovali výsledky svetovej úrovne na zaistenie rýchleho a širokého celoeurópskeho priemyselného využitia európskeho výskumu a technológií, ktoré vytvorí dôležité externality pre spoločnosť, a na spoločné znášanie rizika a spojenie síl pri zlaďovaní stratégií a investícií na účely spoločného európskeho záujmu je potrebná štruktúrovaná a koordinovaná finančná podpora na európskej úrovni. (30)Spoločný podnik by mal na dosiahnutie svojich cieľov navrhnúť, vyvinúť a využívať najinovačnejšie technológie vysokovýkonnej výpočtovej techniky a kvantovej výpočtovej techniky poskytovať finančnú podporu najmä vo forme grantov a zadávania zákaziek na základe otvorených a súťažných výziev na predkladanie návrhov a výziev na predkladanie ponúk založených na ročných pracovných programoch. Takáto finančná podpora by mala byť zacielená najmä na dokázané zlyhania trhu, ktoré bránia rozvoju daného programu, nemala by vytláčať súkromné investície a mala by mať stimulačný účinok, ktorý mení správanie prijímateľa. (31)S cieľom dosiahnuť svoje ciele zvýšiť inovačný potenciál priemyslu, a najmä MSP, prispieť k zníženiu nedostatku konkrétnych zručností, podporiť rast znalostí a ľudského kapitálu a zvýšiť kapacity vysokovýkonnej výpočtovej techniky a kvantovej výpočtovej techniky by spoločný podnik mal podporovať zriaďovanie, a najmä prepájanie a koordináciu vnútroštátnych stredísk pre spôsobilosti v oblasti vysokovýkonnej výpočtovej techniky v celej Únii. Tieto strediská pre spôsobilosti by mali na požiadanie poskytovať služby v oblasti vysokovýkonnej výpočtovej techniky a kvantovej výpočtovej techniky priemyslu, akademickej obci a verejným správam. V prvom rade by mali podporovať a umožňovať prístup k inovačnému ekosystému vysokovýkonnej výpočtovej techniky, uľahčovať prístup k superpočítačom a kvantovým počítačom, riešiť veľký nedostatok kvalifikovaných technických odborníkov zvyšovaním povedomia, odbornou prípravou a podpornými činnosťami a nadväzovať kontakty so zainteresovanými stranami a ostatnými strediskami pre spôsobilosti na podporu širšej inovácie, napríklad prostredníctvom výmeny a propagácie prípadov využitia najlepších postupov alebo skúseností z aplikácií, spoločného využívania svojich vzdelávacích zariadení a skúseností, uľahčovania spoločného vývoja a výmeny kódov na paralelné výpočty alebo podpory zdieľania inovačných aplikácií a nástrojov pre verejných a súkromných používateľov, predovšetkým pre MSP. (32)Spoločný podnik by mal zabezpečiť rámec, ktorý bude orientovaný na dopyt a ktorého hybnou silou budú používatelia, a umožniť prístup spočívajúci v spoločnej tvorbe návrhov v oblasti nadobúdania špičkovej integrovanej, federovanej, zabezpečenej a hyperprepojenej infraštruktúry služieb a dátovej infraštruktúry v oblasti superpočítačov a kvantovej výpočtovej techniky v Únii s cieľom vybaviť používateľov strategickými výpočtovými prostriedkami potrebnými na vývoj nových inovačných riešení a na riešenie spoločenských, environmentálnych, hospodárskych a bezpečnostných výziev. Na tento účel by mal spoločný podnik prispievať k nadobúdaniu superpočítačov svetovej úrovne. Superpočítače spoločného podniku vrátane kvantových počítačov by mali byť inštalované v zúčastnenom štáte, ktorý je členským štátom. (33)Spoločný podnik by mal prostredníctvom špičkových sieťových technológií hyperprepojiť všetky superpočítačové a dátové infraštruktúry, ktorých bude vlastníkom alebo spoluvlastníkom, sprístupniť ich v širokej miere v celej Únii a mal by prepojiť a federovať svoje dátové infraštruktúry kvantovej výpočtovej techniky a superpočítačov, ako aj národné, regionálne a iné výpočtové infraštruktúry prostredníctvom spoločnej platformy. S cieľom poskytovať plynulé služby širokej škále verejných a súkromných používateľov v celej Európe by mal spoločný podnik zabezpečiť aj prepojenie federovanej zabezpečenej infraštruktúry služieb a dátovej infraštruktúry v oblasti superpočítačov a kvantovej výpočtovej techniky so spoločnými európskymi dátovými priestormi a federovanými zabezpečenými cloudovými infraštruktúrami, ktoré sa uvádzajú v oznámení Komisie z 19. februára 2020 s názvom Európska dátová stratégia. (34)Program Horizont Európa a program Digitálna Európa by mali podporou synergií s európskymi štrukturálnymi a investičnými fondmi (EŠIF) prispieť k preklenutiu rozdielov v oblasti výskumu a inovácie v rámci Únie a k zavádzaniu širokej škály kapacít superpočítačov. Spoločný podnik by sa preto mal usilovať o nadviazanie úzkej súčinnosti s EŠIF, ktoré môžu konkrétne pomôcť posilniť miestne, regionálne a národné výskumné a inovačné kapacity. (35)Spoločný podnik by mal vytvoriť priaznivý rámec pre zúčastnené štáty, ktoré sú členskými štátmi, na to, aby svoje EŠIF použili na nadobudnutie infraštruktúr vysokovýkonnej výpočtovej techniky, kvantovej výpočtovej techniky a dátových infraštruktúr a na ich prepojenie. Využívanie EŠIF na činnosti spoločného podniku má zásadný význam pre to, aby sa v Únii vyvinula integrovaná, federovaná, zabezpečená a hyperprepojená infraštruktúra služieb a dátová infraštruktúra v oblasti vysokovýkonnej výpočtovej techniky a kvantovej výpočtovej techniky svetovej úrovne, pretože takáto infraštruktúra prinesie výhody nielen používateľom z členských štátov. Ak sa členské štáty rozhodnú, že na prispievanie na nadobúdacie náklady superpočítačov a kvantových počítačov spoločného podniku budú využívať EŠIF, spoločný podnik by mal brať do úvahy podiel Únie na EŠIF takéhoto členského štátu, pričom ako národný príspevok do rozpočtu spoločného podniku zohľadní len vnútroštátny podiel na EŠIF. (36)Príspevok Únie z finančných prostriedkov programu Digitálna Európa by mal čiastočne pokryť obstarávacie náklady špičkových superpočítačov, kvantových počítačov, priemyselných superpočítačov a superpočítačov strednej triedy, aby sa dosiahol súlad s cieľom spoločného podniku prispievať k združovaniu zdrojov určených na vybavenie Únie prvotriednymi superpočítačmi a kvantovými počítačmi. Doplnkové náklady týchto superpočítačov a kvantových počítačov by mali znášať zúčastnené štáty, súkromní členovia alebo konzorciá súkromných partnerov. Podiel času Únie na prístup k týmto superpočítačom alebo kvantovým počítačom by mal byť priamo úmerný výške finančného príspevku Únie poskytnutému na nadobudnutie týchto superpočítačov a kvantových počítačov a nemal by presiahnuť 50 % celkového času na prístup k týmto superpočítačom alebo kvantovým počítačom. (37)Spoločný podnik by mal byť vlastníkom špičkových superpočítačov a kvantových počítačov, ktoré nadobudol. Prevádzka každého špičkového superpočítača alebo kvantového počítača by sa mala zveriť hostiteľskému subjektu. Hostiteľský subjekt by mal mať možnosť zastupovať jeden zúčastnený štát, ktorý je členským štátom, alebo hostiteľské konzorcium zúčastnených štátov. Hostiteľský subjekt by mal byť schopný poskytnúť presný odhad a overiť prevádzkové náklady superpočítača tým, že zabezpečí napríklad funkčné oddelenie a, pokiaľ je to možné, fyzické oddelenie špičkových superpočítačov alebo kvantových počítačov spoločného podniku a akýchkoľvek národných alebo regionálnych výpočtových systémov, ktoré prevádzkuje. Hostiteľský subjekt by mala vybrať správna rada spoločného podniku (ďalej len „správna rada“) po výzve na vyjadrenie záujmu, ktorú vyhodnotia nezávislí odborníci. Po výbere hostiteľského subjektu by mal mať zúčastnený štát, v ktorom je hostiteľský subjekt usadený, alebo hostiteľské konzorcium možnosť rozhodnúť, že požiada ostatné zúčastnené štáty, aby sa zapojili a prispeli k financovaniu inštalácie špičkového superpočítača alebo kvantového počítača vo vybranom hostiteľskom subjekte. Ak sa ďalšie zúčastnené štáty pripoja k zvolenému hostiteľskému konzorciu, nemal by tým byť dotknutý čas Únie na prístup k superpočítačom. Príspevky zúčastnených štátov hostiteľského konzorcia na superpočítač alebo kvantový počítač by sa mali odzrkadliť v podieloch ich času na prístup k tomuto superpočítaču alebo kvantovému počítaču. Zúčastnené štáty by sa mali medzi sebou dohodnúť na rozdelení vlastných podielov z času na prístup k superpočítaču alebo kvantovému počítaču. (38)Spoločný podnik by mal zostať vlastníkom superpočítačov alebo kvantových počítačov, ktoré nadobudne, až do ich odpísania. Spoločný podnik by mal byť schopný previesť vlastníctvo na hostiteľský subjekt na vyradenie z prevádzky, likvidáciu alebo akékoľvek iné použitie. Po prevode vlastníctva na hostiteľský subjekt alebo počas likvidácie spoločného podniku by mal hostiteľský subjekt uhradiť spoločnému podniku zostatkovú hodnotu superpočítača alebo kvantového počítača. (39)Spoločný podnik by mal spoločne so zúčastnenými štátmi nadobudnúť superpočítače strednej triedy. Prevádzka každého superpočítača strednej triedy by sa mala zveriť hostiteľskému subjektu. Hostiteľský subjekt by mal mať možnosť zastupovať jeden zúčastnený štát, ktorý je členským štátom, alebo hostiteľské konzorcium zúčastnených štátov. Spoločný podnik by mal vlastniť časť, ktorá zodpovedá podielu finančného príspevku Únie na nadobúdacie náklady z finančných prostriedkov programu Digitálna Európa. Hostiteľský subjekt by mala vybrať správna rada po výzve na vyjadrenie záujmu, ktorú vyhodnotia nezávislí odborníci. Podiel času Únie na prístup ku každému superpočítaču strednej triedy by mal byť priamo úmerný finančnému príspevku Únie z finančných prostriedkov programu Digitálna Európa na nadobúdacie náklady na tento superpočítač. Spoločný podnik by mal byť schopný previesť svoje vlastníctvo na hostiteľský subjekt alebo počas svojej likvidácie. Hostiteľský subjekt by mal uhradiť spoločnému podniku zostatkovú hodnotu superpočítača. (40)Spoločný podnik by mal byť schopný spoločne so súkromnými členmi alebo konzorciom súkromných partnerov nadobudnúť priemyselné superpočítače. Prevádzka každého superpočítača by sa mala zveriť existujúcemu hostiteľskému subjektu. Hostiteľský subjekt by mal byť schopný sa združiť so súkromnými členmi alebo konzorciom súkromných partnerov s cieľom nadobudnúť a prevádzkovať superpočítač. Spoločný podnik by mal vlastniť časť, ktorá zodpovedá podielu finančného príspevku Únie na nadobúdacie náklady z finančných prostriedkov programu Digitálna Európa. Hostiteľský subjekt a pridružených súkromných členov alebo konzorcium súkromných partnerov by mala vybrať správna rada po výzve na vyjadrenie záujmu, ktorú vyhodnotia nezávislí odborníci. Podiel času Únie na prístup k takémuto superpočítaču by mal byť priamo úmerný finančnému príspevku Únie z finančných prostriedkov programu Digitálna Európa na nadobúdacie náklady na tento priemyselný superpočítač. Spoločný podnik by mal byť schopný uzavrieť dohodu so súkromnými členmi alebo konzorciom súkromných partnerov o predaji tohto superpočítača inému subjektu alebo o jeho vyradení z prevádzky. Spoločný podnik by prípadne mal byť schopný previesť vlastníctvo takého superpočítača na súkromných členov alebo konzorcium súkromných partnerov. V takom prípade alebo pri likvidácií spoločného podniku by súkromní členovia alebo konzorcium súkromných partnerov mali spoločnému podniku uhradiť zostatkovú hodnotu podielu Únie na superpočítači. Ak spoločný podnik a súkromní členovia alebo konzorcium súkromných partnerov rozhodnú o vyradení superpočítača z prevádzky po úplnom odpísaní, náklady by mali hradiť súkromní členovia alebo konzorcium súkromných partnerov.

(41)Pokiaľ ide o priemyselné superpočítače, spoločný podnik by mal zvážiť konkrétne potreby priemyselných používateľov, ako sú prístupové postupy, kvalita a typ služieb, ochrana údajov, ochrana priemyselnej inovácie, ako aj duševné vlastníctvo, použiteľnosť, dôvera a iné požiadavky na bezpečnosť a dôvernosť. (42)V rámci návrhu a prevádzky superpočítačov podporovaných spoločným podnikom by sa mala zvážiť energetická účinnosť a environmentálna udržateľnosť, napríklad s využitím nízkopríkonovej technológie, dynamickej úspory energie a techník opakovaného použitia, ako sú pokročilé chladenie a recyklácia tepla. (43)Superpočítače spoločného podniku by sa mali využívať predovšetkým na civilné aplikácie pre verejných a súkromných používateľov, ktorí majú pobyt v členskom štáte alebo v krajine pridruženej k programu Digitálna Európa a Horizont Európa, sú v nich usadení alebo sa v nich nachádzajú. Požívateľom by sa mal udeliť čas na prístup na základe pravidiel politiky prístupu stanovených správnou radou. Používanie týchto superpočítačov by malo rešpektovať aj medzinárodné dohody uzavreté Úniou. (44)Pridelenie času na prístup k superpočítačom spoločného podniku by malo byť pre verejných používateľov bezplatné. Malo by byť bezplatné aj pre súkromných používateľov na aplikácie súvisiace s výskumnými a inovačnými činnosťami, ktoré sú financované z programu Horizont Európa alebo programu Digitálna Európa, ako aj podľa potreby na súkromné inovačné činnosti MSP. Takéto prideľovanie času na prístup používateľom by malo v prvom rade vychádzať z otvorených výziev na vyjadrenie záujmu, ktoré zorganizuje spoločný podnik a ktoré vyhodnotia nezávislí odborníci. S výnimkou používateľov MSP vykonávajúcich súkromné inovačné činnosti by všetci používatelia využívajúci bezplatný čas na prístup k superpočítačom spoločného podniku mali prijať prístup otvorenej vedy a šíriť poznatky získané prostredníctvom tohto prístupu v súlade s nariadením o programe Horizont Európa. Pridelenie času na prístup používateľom na hospodárske činnosti iné ako súkromné inovačné činnosti MSP (ktoré čelia konkrétnym zlyhaniam trhu) by sa malo poskytovať na princípe platby za použitie, a to na základe trhových cien. Pridelenie času na prístup na tieto hospodárske činnosti by sa malo poskytovať len v obmedzenej miere a o výške poplatku, ktorý sa má uhradiť, by mala rozhodnúť správna rada. Prístupové práva by sa mali udeľovať transparentne. Správna rada by v prípade potreby a bez výzvy na vyjadrenie záujmu mala vymedziť konkrétne pravidlá bezplatného prideľovania času na prístup iniciatívam, ktoré Únia alebo správna rada považujú za strategické. Medzi reprezentatívne príklady strategických iniciatív Únie patria: Destinácia Zem, vlajkový projekt Ľudský mozog, iniciatíva Najmenej jeden milión genómov, spoločné európske dátové priestory pôsobiace v oblastiach verejného záujmu, a najmä priestor pre údaje týkajúce sa zdravia, centrá excelentnosti a strediská pre spôsobilosti v oblasti vysokovýkonnej výpočtovej techniky, centrá digitálnych inovácií atď. Na požiadanie Únie by spoločný podnik mal dočasne alebo natrvalo udeliť čas na priamy prístup strategickým iniciatívam a súčasným alebo budúcim aplikačným platformám, ktoré považuje za kľúčové pri poskytovaní služieb v oblasti zdravia alebo iných rozhodujúcich núdzových podporných služieb pre verejné blaho, na riadenie krízových a núdzových situácií alebo v prípadoch, ktoré Únia považuje za zásadné pre svoju bezpečnosť a obranu. Spoločný podnik by mal mať možnosť vykonávať niektoré obmedzené hospodárske činnosti na obchodné účely. Prístup by sa mal udeliť používateľom, ktorí majú pobyt v členskom štáte EÚ alebo v krajine pridruženej k programu Digitálna Európa a Horizont Európa, sú v nich usadení alebo sa v nich nachádzajú. Prístupové práva by sa všetkým používateľom mali udeľovať spravodlivo a transparentne. Správna rada by mala vymedziť a monitorovať prístupové práva, pokiaľ ide o podiel času Únie na prístup ku každému superpočítaču. (45)Prístup k podielu času Únie na prístup k predchodcom exaflopových a petaflopových superpočítačov nadobudnutých spoločným podnikom zriadeným na základe nariadenia Rady 2018/1488 by mal byť aj naďalej udeľovaný používateľom usadeným v Únii alebo krajine pridruženej k programu Horizont 2020. (46)Superpočítače spoločného podniku by sa mali prevádzkovať a používať v súlade s nariadením (EÚ) 2016/679, so smernicou 2002/58/ES a so smernicou (EÚ) 2016/943. (47)Riadenie spoločného podniku by mali zabezpečovať dva orgány: správna rada a priemyselná a vedecká poradná rada. Správna rada by mala byť zložená zo zástupcov Únie a zúčastnených štátov. Správna rada by mala byť zodpovedná za tvorbu strategickej politiky a rozhodovanie o financovaní týkajúce sa činností spoločného podniku vrátane všetkých činností verejného obstarávania. Priemyselná a vedecká poradná rada by mala byť zložená zo zástupcov akademickej obce a priemyslu v úlohe používateľov a dodávateľov technológií. Mala by správnej rade poskytovať nezávislé poradenstvo týkajúce sa strategického programu v oblasti výskumu a inovácie, nadobúdania a prevádzky superpočítačov vo vlastníctve spoločného podniku, programu pre činnosti na budovanie a rozširovanie kapacít, ako aj programu pre činnosti týkajúce sa medzinárodnej spolupráce, federácie a konektivity. (48)Pokiaľ ide o všeobecné administratívne úlohy spoločného podniku, hlasovacie práva zúčastnených štátov by sa medzi ne mali rozdeliť rovnomerne. Pokiaľ ide o úlohy súvisiace s vypracovaním časti pracovného programu týkajúcej sa nadobúdania superpočítačov a kvantových počítačov, výberom hostiteľského subjektu a činnosťami spoločného podniku v oblasti federácie a konektivity, hlasovacie práva zúčastnených štátov, ktoré sú členskými štátmi, by mali byť založené na zásade kvalifikovanej väčšiny. Zúčastnené štáty, ktoré patria medzi krajiny pridružené k programu Horizont Európa, programu Digitálna Európa a Nástroju na prepájanie Európy, by takisto mali mať hlasovacie práva, pokiaľ ide o príslušné činnosti, ktoré sú podporované z rozpočtových balíkov každého z uvedených programov. Pokiaľ ide o úlohy súvisiace s nadobúdaním a prevádzkou superpočítačov a kvantových počítačov, hlasovacie práva by mali mať len tie zúčastnené štáty a Únia, ktoré prispievajú zdrojmi na tieto úlohy. (49)Finančný príspevok Únie by sa mal spravovať v súlade so zásadou správneho finančného riadenia a s príslušnými pravidlami nepriameho riadenia stanovenými v nariadení (EÚ, Euratom) 2018/1046. Pravidlá uplatniteľné na spoločný podnik, ktorý začína postup verejného obstarávania, by sa mali stanoviť v jeho rozpočtových pravidlách. (50)Spoločný podnik by mal v záujme podpory inovačného a konkurencieschopného európskeho ekosystému vysokovýkonnej výpočtovej techniky a kvantovej výpočtovej techniky uznanej excelentnosti vhodne využívať postupy verejného obstarávania a grantové nástroje, a to aj spoločné obstarávanie, obstarávanie vo fáze pred komerčným využitím a verejné obstarávanie inovačných riešení. (51)Pri posudzovaní celkového vplyvu spoločného podniku by sa investície súkromných členov do nepriamych akcií mali zohľadniť ako nepeňažné príspevky pozostávajúce z oprávnených nákladov, ktoré im vznikli pri vykonávaní akcií, mínus príspevky spoločného podniku, zúčastnených štátov alebo akékoľvek iné príspevky Únie na tieto náklady. Pri posudzovaní celkového vplyvu spoločného podniku by sa investície súkromných členov do iných akcií mali zohľadniť ako nefinančné príspevky pozostávajúce z oprávnených nákladov, ktoré im vznikli pri vykonávaní akcií, mínus príspevky spoločného podniku, zúčastnených štátov alebo akékoľvek iné príspevky Únie na tieto náklady. (52)V snahe zachovať rovnaké podmienky pre všetky podniky pôsobiace na vnútornom trhu by financovanie z rámcových programov Únie malo byť v súlade so zásadami štátnej pomoci, aby sa zaručila účinnosť verejných výdavkov a predchádzalo sa takým narušeniam trhu ako vytláčanie súkromného financovania, vytváranie neefektívnych trhových štruktúr, zachovávanie nevýkonných podnikov alebo vytváranie kultúry subvencií. (53)Účasť na nepriamych akciách, ktoré financuje spoločný podnik, by mala byť v súlade s nariadením (EÚ) č. xxx, ktorým sa stanovuje program Horizont Európa. Spoločný podnik by mal navyše zabezpečiť jednotné uplatňovanie týchto pravidiel na základe príslušných opatrení prijatých Komisiou. Zúčastnené štáty by s cieľom zabezpečiť primerané spolufinancovanie nepriamych akcií z ich strany v súlade s nariadením (EÚ) č. xxx, ktorým sa stanovuje program Horizont Európa, mali prispieť sumou aspoň vo výške kompenzácie, ktorú poskytuje spoločný podnik za oprávnené náklady, ktoré v akciách vznikli prijímateľom. Na tento účel by sa zodpovedajúcim spôsobom mali stanoviť maximálne miery financovania uvedené v ročnom pracovnom programe spoločného podniku v súlade s článkom 30 nariadenia (EÚ) č. xxx, ktorým sa stanovuje program Horizont Európa. (54)Poskytovanie finančnej podpory na činnosti z programu Digitálna Európa by malo byť v súlade s pravidlami stanovenými v nariadení (EÚ) č. xxx, ktorým sa stanovuje program Digitálna Európa. (55)Poskytovanie finančnej podpory na činnosti z Nástroja na prepájanie Európy by malo byť v súlade s pravidlami stanovenými v nariadení (EÚ) č. xxx, ktorým sa zriaďuje Nástroj na prepájanie Európy. (56)Finančné záujmy Únie a ostatných členov spoločného podniku by mali byť chránené primeranými opatreniami počas celého výdavkového cyklu vrátane predchádzania nezrovnalostiam, ich odhaľovania a vyšetrovania, vymáhania stratených, neoprávnene vyplatených alebo nesprávne použitých finančných prostriedkov a tam, kde to je primerané, uplatnenia administratívnych a finančných sankcií v súlade s nariadením (EÚ, Euratom) 2018/1046. (57)Spoločný podnik by mal fungovať otvorene a transparentne, mal by včas poskytovať všetky náležité informácie a propagovať svoje činnosti, okrem iného informačnými aktivitami a šírením informácií v radoch širokej verejnosti. Rokovací poriadok orgánov spoločného podniku by sa mal zverejniť. (58)Na účely zjednodušenia by sa pre všetky zúčastnené strany malo znížiť administratívne zaťaženie. Nemalo by dochádzať k zdvojeným auditom, neprimerane rozsiahlej dokumentácii a neprimerane rozsiahlemu podávaniu správ. (59)Zúčastnené štáty by v súlade s nariadením o programe Horizont Európa mali poveriť spoločný podnik realizáciou ich príspevku vnútroštátnym účastníkom v nepriamych akciách. Prijímatelia by mali uzavrieť jedinú dohodu o grante so spoločným podnikom v súlade s pravidlami programu Horizont Európa, programu Digitálna Európa alebo Nástroja na prepájanie Európy vrátane príslušného rámca pre práva duševného vlastníctva v závislosti od programu Únie, ktorý podporuje príslušnú činnosť súvisiacu s poskytovaním grantu. Spoločný podnik by mal spracovať žiadosti o náhradu nákladov a vykonať platby prijímateľom. (60)Skutočnosť, že zúčastnené štáty musia dodržiavať prísne vnútroštátne rozpočtové pravidlá, by sa mala zohľadniť pri realizácii ich príspevkov spoločným podnikom ich vnútroštátnym účastníkom v nepriamych akciách. V tejto súvislosti by zúčastnené štáty a spoločný podnik mali uzavrieť právne záväzné dohody, ktorými sa zúčastnené štáty zaviažu k platbe celej výšky ich príspevku na nepriame akcie počas celého životného cyklu iniciatívy. Tieto dohody by sa mali uzatvárať v rámci ročného rozpočtového postupu a programovania spoločného podniku. Správna rada by mala prijať ročný pracovný program s náležitým zohľadnením týchto dohôd. Až potom a v súlade s finančnými pravidlami spoločného podniku by mal povoľujúci úradník prijať rozpočtové a právne záväzky, ktoré sa vzťahujú na tieto nepriame akcie.

(61)Vnútorný audítor Komisie by mal mať vo vzťahu k spoločnému podniku rovnaké právomoci, aké má vo vzťahu ku Komisii. (62)Komisia, spoločný podnik, Dvor audítorov, Európsky úrad pre boj proti podvodom (ďalej len „OLAF“) a Európska prokuratúra (ďalej len „EPPO“) by mali mať prístup k všetkým potrebným informáciám a priestorom na vykonávanie auditov a vyšetrovaní grantov, zmlúv a dohôd, ktoré podpísal spoločný podnik. (63)Vo všetkých výzvach na predkladanie návrhov a výzvach na predkladanie ponúk podľa tohto nariadenia by sa podľa vhodnosti malo zohľadňovať trvanie programu Horizont Európa, programu Digitálna Európa a Nástroja na prepájanie Európy, okrem náležite odôvodnených prípadov. Všetky postupy obstarávania na nadobudnutie superpočítačov a kvantových počítačov spoločného podniku by sa mali vykonať v súlade s príslušnými ustanoveniami programu Digitálna Európa. (64)Komisia by s pomocou nezávislých odborníkov mala uskutočniť priebežné hodnotenie a záverečné hodnotenie spoločného podniku. V duchu transparentnosti by sa príslušná správa nezávislých odborníkov mala sprístupniť verejnosti v súlade s uplatniteľnými pravidlami. (65)Keďže ciele tohto nariadenia, a to posilnenie výskumných a inovačných kapacít, rozvoj činností na budovanie a rozširovanie kapacít v oblasti superpočítačov, federácia, konektivita a medzinárodná spolupráca, ako aj nadobudnutie špičkových superpočítačov a prístup k infraštruktúre služieb a dátovej infraštruktúre v oblasti vysokovýkonnej výpočtovej techniky a kvantovej výpočtovej techniky v celej Únii prostredníctvom spoločného podniku, nie je možné uspokojivo dosiahnuť na úrovni členských štátov, ale z dôvodov zamedzenia zbytočnej duplicite, zachovania kritického množstva a zabezpečenia optimálneho využitia verejných financií ich možno lepšie dosiahnuť na úrovni Únie, môže Únia v súlade so zásadou subsidiarity podľa článku 5 Zmluvy o Európskej únii (ZEÚ) prijať opatrenia. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov, PRIJALA TOTO NARIADENIE: Článok 1 Zriadenie 1.Týmto sa na účely vykonávania iniciatívy pre európsku vysokovýkonnú výpočtovú techniku zriaďuje spoločný podnik v zmysle článku 187 Zmluvy o fungovaní Európskej únie (ZFEÚ) („spoločný podnik pre európsku vysokovýkonnú výpočtovú techniku“, ďalej len „spoločný podnik“). 2.Výzvy na predkladanie návrhov a výzvy na predkladanie ponúk podľa tohto nariadenia sa uverejnia najneskôr do 31. decembra 2027, aby sa zohľadnilo trvanie európskeho rámcového programu pre výskum a inováciu (Horizont Európa) stanoveného nariadením (EÚ) č. xxx, programu Digitálna Európa stanoveného nariadením (EÚ) č. xxx a Nástroja na prepájanie Európy zriadeného nariadením (EÚ) č. xxx. V riadne odôvodnených prípadoch sa výzvy na predkladanie návrhov alebo výzvy na predkladanie ponúk môžu uverejniť do 31. decembra 2028. 3.Spoločný podnik je právnickou osobou. V každom členskom štáte má najširšiu právnu spôsobilosť priznávanú právnickým osobám podľa zákonov daného členského štátu. Môže najmä nadobúdať a scudzovať nehnuteľný a hnuteľný majetok a byť účastníkom súdneho konania. 4.Sídlo spoločného podniku sa nachádza v Luxembursku. 5.Stanovy spoločného podniku (ďalej len „stanovy“) sú uvedené v prílohe. Článok 2 Vymedzenie pojmov Na účely tohto nariadenia sa uplatňuje toto vymedzenie pojmov: 1.„preberacia skúška“ je skúška vykonaná na overenie toho, či superpočítač EuroHPC spĺňa požiadavky špecifikácie systému; 2.„čas na prístup“ je výpočtový čas superpočítača, ktorý sa sprístupní používateľovi alebo skupine používateľov na vykonanie počítačových programov; 3.„pridružený subjekt“ je právny subjekt v zmysle vymedzenia v článku 187 ods. 1 nariadenia (EÚ, Euratom) 2018/1046;

4.„centrum excelentnosti“ v oblasti HPC je iniciatíva na podporu využívania nadchádzajúcich extrémne výkonných výpočtových kapacít, ktoré umožnia spoločenstvám používateľov v spolupráci s inými zainteresovanými stranami v oblasti HPC vylepšiť súčasné kódy na paralelné výpočty v záujme exaflopového a extrémne rastúceho výkonu; 5.„spoločné navrhovanie“ je kolektívny prístup medzi dodávateľmi technológií a používateľmi zapojenými do spoločného a iteratívneho projektovania na vývoj nových technológií, aplikácií a systémov; 6.„stredisko pre spôsobilosti“ v oblasti vysokovýkonnej výpočtovej techniky (HPC) je právny subjekt usadený v zúčastnenom štáte, ktorý poskytuje používateľom z priemyselných odvetví vrátane MSP, akademickej obci a verejným správam na ich požiadanie prístup k superpočítačom a technológiám, nástrojom, aplikáciám a službám najnovšej vysokovýkonnej výpočtovej techniky a ponúka odborné znalosti, zručnosti, odbornú prípravu, tvorbu sietí a podporné činnosti; 7.„konflikt záujmov“ je situácia, ktorá zhŕňa účastníka finančných operácií alebo iné osoby uvedené v článku 61 nariadenia (EÚ) 2018/1046; 8.„konštituent“ je subjekt, ktorý konštituuje súkromného člena spoločného podniku podľa stanov každého súkromného člena; 9.„konzorcium súkromných partnerov“ je združenie európskych právnych subjektov na účely spoločného nadobudnutia priemyselného superpočítača so spoločným podnikom EuroHPC; jeden alebo viacerí súkromní partneri môžu byť súkromnými členmi spoločného podniku; 10. „superpočítač EuroHPC“ je každý výpočtový systém v plnom vlastníctve spoločného podniku alebo v spoluvlastníctve s ďalšími zúčastnenými štátmi, súkromnými členmi alebo konzorciom súkromných partnerov. Superpočítač EuroHPC môže byť klasický superpočítač (špičkový superpočítač, priemyselný superpočítač alebo superpočítač strednej triedy), hybrid klasického počítača a kvantového počítača, kvantový počítač alebo kvantový simulátor; 11.„exaflopový“ je úroveň výkonu schopná uskutočniť desať na osemnástu operácií za sekundu (alebo 1 exaflop); 12.„špičkový superpočítač“ je prvotriedny výpočtový systém vyvinutý pomocou najpokročilejšej technológie dostupnej v danom čase, ktorý dosahuje aspoň exaflopovú alebo vyššiu (t. j. poexaflopovú) úroveň výkonu, určený na aplikácie, ktoré riešia komplikovanejšie problémy; 13.„hostiteľské konzorcium“ je skupina zúčastnených štátov, súkromných členov alebo konzorcium súkromných partnerov, ktorí sa dohodli na príspevkoch na nadobudnutie a prevádzkovanie superpočítača EuroHPC, a to vrátane akýchkoľvek organizácií zastupujúcich tieto zúčastnené štáty; 14.„hostiteľský subjekt“ je právnická osoba so zariadeniami na hosťovanie a prevádzku superpočítača EuroHPC usadená v zúčastnenom štáte, ktorý je členským štátom; 15.„hyper-prepojený“ je schopnosť prenášať dáta rýchlosťou 10 na dvanástu bitov za sekundu (1 terabit za sekundu) alebo viac; 16.„priemyselný superpočítač“ je superpočítač osobitne navrhnutý s požiadavkami na bezpečnosť, dôvernosť a integritu dát pre priemyselných používateľov, ktoré sú náročnejšie ako v prípade vedeckého využitia; 17.„nefinančné príspevky na nepriame akcie“ financované z programu Horizont Európa sú príspevky zúčastnených štátov alebo súkromných členov spoločného podniku alebo ich konštituentov alebo ich pridružených subjektov, ktoré pozostávajú z oprávnených nákladov, ktoré im vznikli pri vykonávaní nepriamych akcií, mínus príspevok uvedeného spoločného podniku, zúčastnených štátov uvedeného spoločného podniku a akýkoľvek iný príspevok Únie na tieto náklady; 18.„nefinančné príspevky na akcie“ financované z programu Digitálna Európa alebo Nástroja na prepájanie Európy sú príspevky zúčastnených štátov alebo súkromných členov spoločného podniku alebo ich konštituentov alebo ich pridružených subjektov, ktoré pozostávajú z oprávnených nákladov, ktoré im vznikli pri vykonávaní časti činností spoločného podniku, mínus príspevok uvedeného spoločného podniku, zúčastnených štátov uvedeného spoločného podniku a akýkoľvek iný príspevok Únie na tieto náklady; 19.„superpočítač strednej triedy“ je prvotriedny superpočítač, ktorý má najviac o jeden rád nižšiu úroveň výkonu ako špičkový superpočítač; 20.„národné stredisko pre spôsobilosti v oblasti vysokovýkonnej výpočtovej techniky“ je právny subjekt usadený v zúčastnenom štáte, ktorý je členským štátom, ktorý je pridružený k národnému superpočítačovému stredisku tohto členského štátu a poskytuje používateľom z priemyselných odvetví vrátane MSP, akademickej obci a verejným správam na ich požiadanie prístup k superpočítačom a technológiám, nástrojom, aplikáciám a službám najnovšej vysokovýkonnej výpočtovej techniky a ponúka odborné znalosti, zručnosti, odbornú prípravu, tvorbu sietí a podporné činnosti; 21.„pozorovateľský štát“ je krajina oprávnená zúčastňovať sa na akciách spoločného podniku financovaných z programu Horizont Európa alebo programu Digitálna Európa, ktorá nie je zúčastneným štátom; 22.„zúčastnený štát“ je krajina, ktorá je členom spoločného podniku; 23.„úroveň výkonu“ je počet operácií s pohyblivou rádovou čiarkou za sekundu (flopy), ktoré dokáže superpočítač vykonať;

24.„súkromný člen“ je každý člen spoločného podniku iný ako Únia alebo zúčastnené štáty; 25.„kvantový počítač“ je výpočtové zariadenie, ktoré využíva zákony kvantovej mechaniky na riešenie určitých konkrétnych úloh s využitím menšieho množstva výpočtových zdrojov ako klasické počítače; 26.„kvantový simulátor“ je vysoko ovládateľné kvantové zariadenie, ktoré umožňuje získavať poznatky týkajúce sa vlastností komplexných kvantových systémov alebo riešiť špecifické výpočtové problémy, ktoré presahujú možnosti klasických počítačov; 27.„bezpečnosť dodávateľského reťazca“ superpočítača EuroHPC sú opatrenia, ktoré sa majú zahrnúť do výberu každého dodávateľa tohto superpočítača s cieľom zabezpečiť dostupnosť komponentov, technológií, systémov a know-how nevyhnutných pri nadobudnutí a prevádzke tohto superpočítača; to zahŕňa opatrenia na zmiernenie dlhodobých rizík spojených s možnými narušeniami v dodávke takýchto komponentov, technológií a systémov vrátane zmien cien alebo nižšej výkonnosti alebo alternatívnych zdrojov dodávok. Bezpečnosť dodávateľského reťazca sa týka celej životnosti superpočítača EuroHPC; 28.„strategický program v oblasti výskumu a inovácie“ je dokument predkladaný súkromnými členmi na obdobie trvania programu Horizont Európa, v ktorom sa vytyčujú kľúčové priority a základné technológie a inovácie potrebné na dosiahnutie cieľov spoločného podniku; 29.„supervýkonná výpočtová technika“ je výpočtová technika na úrovniach výkonnosti, ktoré si vyžadujú rozsiahlu integráciu jednotlivých výpočtových prvkov vrátane kvantových komponentov s cieľom riešiť problémy, ktoré presahujú možnosti štandardných výpočtových systémov; 30.„celkové náklady na vlastníctvo“ superpočítača EuroHPC sú nadobúdacie náklady plus prevádzkové náklady vrátane nákladov na údržbu, kým sa vlastníctvo superpočítača neprevedie na hostiteľský subjekt alebo nepredá, alebo kým sa superpočítač nevyradí z prevádzky bez prevodu vlastníctva; 31.„pracovný program“ je dokument, ktorý sa uvádza v článku 2 bode 20 nariadenia (EÚ) č. xxx, ktorým sa stanovuje program Horizont Európa, alebo v relevantných prípadoch dokument, ktorý slúži aj ako pracovný program uvedený v článku xxx nariadenia (EÚ) č. xxx, ktorým sa stanovuje program Digitálna Európa alebo v článku xxx nariadenia (EÚ) č. xxx, ktorým sa zriaďuje Nástroj na prepájanie Európy. Článok 3 Poslanie a ciele 1.Poslaním spoločného podniku je vývoj, zavádzanie, rozširovanie a údržba popredného federovaného zabezpečeného a hyperprepojeného ekosystému infraštruktúry služieb a dátovej infraštruktúry v oblasti superpočítačov a kvantovej výpočtovej techniky v Únii, podpora výroby inovačných a konkurencieschopných superpočítačových systémov založených na dodávateľskom reťazci, ktorý zabezpečí komponenty, technológie a znalosti obmedzujúce riziko narušení, ako aj vývoj širokej škály aplikácií optimalizovaných pre tieto systémy a rozšírenie používania tejto superpočítačovej infraštruktúry na veľký počet verejných a súkromných používateľov, ako aj podpora rozvoja kľúčových zručností pre európsku vedu a priemysel. 2.Spoločný podnik má tieto všeobecné ciele: a)prispievať k vykonávaniu nariadenia (EÚ) č. xxx, ktorým sa stanovuje program Horizont Európa, a najmä jeho článku 3, prinášať vedecký, hospodársky, environmentálny, technologický a spoločenský vplyv investícií Únie v oblasti výskumu a inovácie s cieľom posilniť vedecké a technologické základne Únie, plniť strategické priority Únie, prispievať k plneniu cieľov a politík EÚ, ako aj prispievať k riešeniu globálnych výziev vrátane cieľov udržateľného rozvoja dodržiavaním zásad Agendy 2030 a Parížskej dohody; b)rozvíjať úzku spoluprácu a zabezpečiť koordináciu s ďalšími európskymi partnerstvami aj prostredníctvom spoločných výziev, ako aj hľadať synergie s relevantnými činnosťami a programami na úrovni Únie, na vnútroštátnej a regionálnej úrovni, najmä s činnosťami, ktoré v príslušných prípadoch podporujú zavádzanie inovačných riešení, vzdelávanie a regionálny rozvoj; c)vyvíjať, zavádzať, rozširovať a udržiavať v Únii integrovanú hyperprepojenú superpočítačovú a dátovú infraštruktúru svetovej úrovne, ktorá bude zameraná na dopyt a ktorej hybnou silou budú používatelia; d)federovať hyperprepojenú superpočítačovú a dátovú infraštruktúru a prepájať ju s európskymi dátovými priestormi a cloudovým ekosystémom s cieľom poskytovať počítačové a dátové služby širokej škále verejných a súkromných používateľov v Európe; e)ďalej vyvíjať a podporovať vysoko konkurenčný a inovačný superpočítačový a dátový ekosystém v Európe, ktorý prispieva k postaveniu a technologickej nezávislosti Únie v oblasti digitálneho hospodárstva, a ktorý je schopný nezávisle prinášať výpočtové technológie a architektúry a ich integráciu v popredných výpočtových systémoch, ako aj pokročilé aplikácie optimalizované pre tieto systémy; f)rozširovať použitie superpočítačových služieb a rozvoj zručností, ktoré sú kľúčové pre potreby európskej vedy a priemyslu. 3.Pri nadobúdaní superpočítačov a podpore vývoja technológií, systémov a aplikácií vysokovýkonnej výpočtovej techniky musí spoločný podnik prispievať k ochrane záujmov Únie. Musí umožniť prístup k nadobúdaniu špičkových superpočítačov spočívajúci v spoločnom navrhovaní a zároveň zaistiť bezpečnosť dodávateľského reťazca obstarávaných technológií a systémov. Spoločný podnik musí prispievať k technologickej nezávislosti Únie podporou vývoja technológií a aplikácií posilňujúcich európsky dodávateľský reťazec technológií HPC a podporou ich integrácie do superpočítačových systémov, ktoré napĺňajú veľký počet spoločenských a priemyselných potrieb. Článok 4

Piliere činností 1.Spoločný podnik splní poslanie uvedené v článku 3 na základe týchto pilierov činností: a)administratívny pilier, ktorý sa vzťahuje na všeobecné činnosti na prevádzku a riadenie spoločného podniku; b)pilier pre infraštruktúru, ktorý sa týka činností na účely nadobudnutia, zavádzania a prevádzky zabezpečenej hyperprepojenej superpočítačovej infraštruktúry, infraštruktúry kvantovej výpočtovej techniky a dátovej infraštruktúry svetovej úrovne vrátane podpory rozširovania a systematického využívania výsledkov výskumu a inovácie vytvorených v Únii; c)pilier federácie superpočítačových služieb, ktorý sa vzťahuje na činnosti zamerané na poskytovanie prístupu v rámci celej EÚ k federovaným zabezpečeným superpočítačovým a dátovým zdrojom a službám výskumnej a vedeckej komunite, priemyslu (vrátane MSP) a verejnému sektoru v celej Európe. To zahŕňa najmä: i)podporu prepojenia vysokovýkonnej výpočtovej techniky, kvantovej výpočtovej techniky a dátových zdrojov, ktoré sú v plnom alebo čiastočnom vlastníctve spoločného podniku EuroHPC alebo ktoré dobrovoľne poskytli zúčastnené štáty; ii)podporu prepojenia dátových infraštruktúr vysokovýkonnej výpočtovej techniky a kvantovej výpočtovej techniky so spoločnými európskymi dátovými priestormi Únie a federovanými zabezpečenými cloudovými infraštruktúrami; iii)podporu vývoja, nadobúdania a prevádzky platformy na plynulú federáciu a bezpečné poskytovanie služieb dátovej infraštruktúry a infraštruktúry služieb v oblasti superpočítačov a kvantovej výpočtovej techniky, ktorou sa vytvorí jednotné kontaktné miesto pre všetky superpočítačové alebo dátové služby spravované spoločným podnikom, čím sa všetkým používateľom poskytne jednotné miesto prístupu; d)technologický pilier, ktorý sa vzťahuje na činnosti s cieľom podporiť ambiciózny program v oblasti výskumu a inovácie na vývoj konkurencieschopného a inovačného superpočítačového ekosystému svetovej úrovne zameraného na hardvérové a softvérové technológie a ich integráciu do počítačových systémov, pokrývajúc celý vedecký a priemyselný hodnotový reťazec s cieľom zabezpečiť technologickú nezávislosť Únie. Zameria sa na energeticky účinné technológie vysokovýkonnej výpočtovej techniky. Predmetom činností sú okrem iného: i)nízkopríkonové mikroprocesorové komponenty a súvisiace technológie, napríklad nové algoritmy, softvérové kódy, nástroje a prostredia; ii)vznikajúce výpočtové paradigmy a ich integrácia do popredných superpočítačových systémov vrátane systémov vysokovýkonnej výpočtovej techniky a kvantovej výpočtovej techniky prostredníctvom prístupu spoločného návrhu. Tieto technológie budú prepojené s vývojom, nadobúdaním a zavádzaním špičkových superpočítačov vrátane kvantových počítačov, ako aj infraštruktúr; iii)technológie a systémy na vzájomné prepojenie a prevádzku klasických superpočítačových systémov s inými, často doplnkovými výpočtovými technológiami, ako sú neuromorfická alebo kvantová výpočtová technika a zabezpečenie ich účinnej prevádzky; e)pilier aplikácií, ktorý sa zameriava na činnosti s cieľom dosiahnuť a udržať európsku excelentnosť v oblasti kľúčových počítačových a dátových aplikácií, ako aj v oblasti kódov pre vedu, priemysel (vrátane MSP) a verejný sektor vrátane: i)aplikácií pre verejných a súkromných používateľov, ktoré využívajú kapacity špičkových superpočítačov a ich konvergencie s pokročilými digitálnymi technológiami, ako sú umelá inteligencia, vysokovýkonná analýza údajov, cloudové technológie atď., prostredníctvom spoločného navrhovania, vývoja a optimalizácie rozsiahlych a vznikajúcich kódov a aplikácií na vedúcich trhoch, ktoré umožňuje vysokovýkonná výpočtová technika; ii)podpory, okrem iného, centier excelentnosti zameraných na aplikácie vysokovýkonnej výpočtovej techniky a rozsiahlych skúšobných demonštračných projektov či testovacích zariadení na využitie veľkých dát a príslušných služieb založených na vysokovýkonnej výpočtovej technike v širokej škále vedeckých a priemyselných oblastí; f)pilier rozširovania použitia a zručností sa zameriava na podporu excelentnosti v oblasti superpočítačov, kvantovej výpočtovej techniky a používania dát a zručností, pričom zohľadňuje synergie s inými programami a nástrojmi, najmä s programom Digitálna Európa, rozširuje vedecké a priemyselné použitie superpočítačových prostriedkov a dátových aplikácií, ako aj rozvíja priemyselný prístup a použitie superpočítačov a dátových infraštruktúr na účely inovácie prispôsobenej priemyselným potrebám, a poskytuje Európe poprednú informovanú vedeckú komunitu a kvalifikovaných pracovníkov v záujme vedeckého prvenstva a digitálnej transformácie priemyslu vrátane podpory národných stredísk pre spôsobilosti v oblasti vysokovýkonnej výpočtovej techniky a centier excelentnosti v oblasti vysokovýkonnej výpočtovej techniky a ich prepájania prostredníctvom sietí; g)medzinárodná spolupráca: vymedzenie, vykonávanie a účasť na činnostiach súvisiacich s podporou medzinárodnej spolupráce v oblasti supervýkonnej výpočtovej techniky s cieľom riešiť globálne vedecké a spoločenské výzvy pri súčasnej podpore konkurencieschopnosti európskeho ekosystému dodávateľov a používateľov HPC, a to v súlade s cieľmi vonkajšej politiky a medzinárodnými záväzkami Únie. 2.Okrem činností uvedených v odseku 1 by sa spoločný podnik môže poveriť vykonávaním ďalších úloh v prípade kumulatívneho, doplnkového alebo kombinovaného financovania medzi programami Únie v súlade s príslušným pracovným programom Komisie. Článok 5 Finančný príspevok Únie

1.Finančný príspevok Únie pre spoločný podnik vrátane rozpočtových prostriedkov EZVO je najviac [XXXXX] EUR vrátane administratívnych nákladov najviac [XXXXX] EUR a rozdelí sa takto: a)najviac [XXXXX] EUR z programu Horizont Európa [rozpočet sa stanoví v neskoršej fáze na základe strategického plánovania a programovania v rámci programu Horizont Európa]; b)najviac [2 400 000 000] EUR z programu Digitálna Európa; c)najviac [200 000 000] EUR z Nástroja na prepájanie Európy. 2.Finančný príspevok Únie uvedený v odseku 1 sa vypláca z rozpočtových prostriedkov všeobecného rozpočtu Únie vyčlenených na osobitný program. 3.Dodatočné finančné prostriedky Únie, ktoré dopĺňajú príspevok uvedený v odseku 1 možno vyčleniť pre spoločný podnik na podporu činností v oblasti výskumu a inovácie a zavádzania inovačných riešení. 4.Príspevky z programov Únie zodpovedajúce dodatočným činnostiam, ktoré sa zverili spoločnému podniku v súlade s odsekom 3 tohto článku, sa nezapočítavajú pri výpočte maximálneho finančného príspevku Únie. 5.Na základe dohôd o pridružení možno pre spoločný podnik vyčleniť dodatočné finančné prostriedky Únie, ktoré dopĺňajú príspevok uvedený v odseku 1, z krajín pridružených k programu Horizont Európa, programu Digitálna Európa a Nástroju na prepájanie Európy. 6.Finančný príspevok Únie uvedený v odseku 1 písm. a) použije spoločný podnik na zabezpečenie finančnej podpory na nepriame akcie, ako sa stanovuje v článku xxx nariadenia o programe Horizont Európa, zodpovedajúce programu v oblasti výskumu a inovácie. 7.Finančný príspevok Únie uvedený v odseku 1 písm. b) sa použije na budovanie kapacity v celej Únii vrátane nadobudnutia a prevádzky vysokovýkonných počítačov, kvantových počítačov alebo kvantových simulátorov, federácie infraštruktúry služieb a dátovej infraštruktúry v oblasti vysokovýkonnej výpočtovej techniky a kvantovej výpočtovej techniky a rozširovania ich použitia, ako aj rozvoja pokročilých zručností a odbornej prípravy. 8.Finančný príspevok Únie uvedený v odseku 1 písm. c) sa vyplatí z rozpočtových prostriedkov všeobecného rozpočtu Únie vyčlenených pre Nástroj na prepájanie Európy a použije sa na prepojenie vysokovýkonnej výpočtovej techniky a dátových zdrojov a na vytvorenie integrovanej celoeurópskej hyperprepojenej dátovej infraštruktúry a infraštruktúry vysokovýkonnej výpočtovej techniky. Článok 6 Iné príspevky Únie Príspevky z iných programov Únie, ako sú tie, ktoré sú uvedené v článku 5 ods. 1, ktoré sú súčasťou spolufinancovania zo strany Únie na program, ktorý realizuje jeden zo zúčastnených štátov, sa nezapočítavajú pri výpočte maximálneho finančného príspevku Únie uvedeného v článku 5. Článok 7 Príspevky členov iných ako Únia 1.Zúčastnené štáty poskytnú celkový príspevok aspoň vo výške príspevku Únie uvedeného v článku 5 tohto nariadenia vrátane príspevku vo výške najviac [XXXXX] EUR na administratívne náklady [v rovnakej výške ako príspevok Únie na administratívne náklady uvedený v článku 5 tohto nariadenia]. Zúčastnené štáty sa navzájom dohodnú na spôsobe poskytovania spoločného príspevku. 2.Súkromní členovia spoločného podniku prispejú, alebo zariadia, aby ich konštituenti a pridružené subjekty prispeli na spoločný podnik vo výške najmenej [XXXXX] EUR vrátane príspevku vo výške najviac [XXXXX] EUR na administratívne náklady [čo predstavuje 22,22 % výšky príspevku Únie na administratívne náklady uvedené v článku 5 tohto nariadenia]. 3.Príspevky uvedené v odsekoch 1 a 2 tohto článku sa skladajú z príspevkov uvedených v článku 15 stanov. 4.Príspevky uvedené v článku 15 ods. 3 písm. f) stanov môže poskytovať každý zúčastnený štát prijímateľom usadeným v danom zúčastnenom štáte. Zúčastnené štáty môžu dopĺňať príspevok spoločného podniku do maximálnej uplatniteľnej sadzby úhrady stanovenej v článku 30 nariadenia (EÚ) č. xxx, ktorým sa stanovuje program Horizont Európa, článku xxx nariadenia (EÚ), ktorým sa stanovuje program Digitálna Európa a v článku xxx nariadenia (EÚ) č. xxx, ktorým sa zriaďuje Nástroj na prepájanie Európy. Takýmito príspevkami nie sú dotknuté pravidlá štátnej pomoci.

5.Iní členovia spoločného podniku než Únia oznamujú správnej rade každý rok do 31. januára na základe článku 15 stanov hodnotu príspevkov uvedených v odsekoch 1 a 2 tohto článku poskytnutých v predchádzajúcom rozpočtovom roku. 6.Na účely ocenenia príspevkov uvedených v článku 15 ods. 3 písm. b) až f) stanov sa náklady určujú v súlade s obvyklými postupmi nákladového účtovníctva dotknutých subjektov, s platnými účtovnými štandardmi krajiny, v ktorej je subjekt usadený, a s platnými medzinárodnými účtovnými štandardmi alebo medzinárodnými štandardmi finančného výkazníctva. Náklady osvedčuje nezávislý externý audítor vymenovaný príslušným subjektom. Ak sa vyskytnú nejasnosti vyplývajúce z osvedčenia, metódu určenia hodnoty príspevkov môže overiť spoločný podnik. V prípade pretrvávajúcich nejasností môže spoločný podnik vykonať audit metódy určenia hodnoty. 7.Komisia môže ukončiť, úmerne znížiť alebo pozastaviť finančný príspevok Únie do spoločného podniku alebo začať postup likvidácie uvedený v článku 24 stanov v týchto prípadoch: a)ak spoločný podnik nesplní podmienky týkajúce sa príspevkov Únie, alebo b)ak členovia iní ako Únia alebo ich konštituenti alebo ich pridružené subjekty neprispejú, prispejú len čiastočne, nedodržia lehoty v súvislosti s príspevkami uvedenými v odseku 1 a 2 tohto článku, alebo c)v dôsledku výsledkov hodnotení uvedených v článku 22. Rozhodnutie Komisie ukončiť, úmerne znížiť alebo pozastaviť finančný príspevok Únie nebráni tomu, aby sa uhradili oprávnené náklady, ktoré už vynaložili členovia iní ako Únia do oznámenia rozhodnutia spoločnému podniku. Článok 8 Hostiteľský subjekt 1.Superpočítače EuroHPC sa musia umiestniť v zúčastnenom štáte, ktorý je členským štátom. Zúčastnený štát môže byť hostiteľom viac ako jedného superpočítača EuroHPC, len ak medzi ich nadobudnutím uplynuli aspoň dva roky alebo ak sa líšia v použitej technológií (klasická/kvantová). 2.Pokiaľ ide o superpočítače EuroHPC, ktoré sa uvádzajú v článkoch 10, 11 a 13 tohto nariadenia, môže byť hostiteľský subjekt zástupcom zúčastneného štátu, ktorý je členským štátom, alebo hostiteľského konzorcia. Hostiteľský subjekt a príslušné orgány zúčastneného štátu alebo zúčastnených štátov v hostiteľskom konzorciu uzavrú na tento účel dohodu. 3.Spoločný podnik zverí hostiteľskému subjektu prevádzku každého jednotlivého superpočítača EuroHPC v plnom vlastníctve spoločného podniku alebo v spoluvlastníctve v súlade s článkami 10, 11 a 13 tohto nariadenia. 4.Hostiteľské subjekty uvedené v odseku 2 tohto článku sa vyberajú v súlade s odsekom 5 tohto článku a na základe rozpočtových pravidiel spoločného podniku uvedených v článku 17 tohto nariadenia. 5.Po výzve na vyjadrenie záujmu správna rada vyberie hostiteľský subjekt, ktorý sa uvádza v odseku 2 tohto článku, a zodpovedajúci zúčastnený štát, v ktorom je hostiteľský subjekt usadený, alebo zodpovedajúce hostiteľské konzorcium prostredníctvom spravodlivého a transparentného procesu založeného okrem iného na týchto kritériách: a)súlad so všeobecnými špecifikáciami systému vymedzenými vo výzve na vyjadrenie záujmu; b)celkové náklady na vlastníctvo superpočítača EuroHPC vrátane presného odhadu a metódy overenia prevádzkových nákladov superpočítača počas celej životnosti; c)skúsenosti hostiteľského subjektu s inštaláciou a prevádzkovaním podobných systémov; d)kvalita fyzickej infraštruktúry a infraštruktúry IT hostiteľského zariadenia, jeho zabezpečenie a prepojenie so zvyškom Únie; e)kvalita služieb pre používateľov, najmä spôsobilosť plniť dohodu o úrovni poskytovaných služieb priloženú v sprievodných dokumentoch k výberovému konaniu; f)predloženie vhodného podporného dokumentu, ktorý preukazuje záväzok členského štátu, v ktorom je hostiteľský subjekt usadený, alebo príslušných orgánov zúčastnených štátov hostiteľského konzorcia pokryť podiel na celkových nákladoch na vlastníctvo superpočítača EuroHPC, ktorý nie je pokrytý príspevkom Únie podľa článku 5 alebo akýmkoľvek iným príspevkom Únie podľa článku 6, a to buď dovtedy, kým spoločný podnik neprevedie vlastníctvo superpočítača na daný hostiteľský subjekt, alebo kým sa superpočítač nepredá alebo nevyradí z prevádzky, ak nedôjde k prevodu vlastníctva.

6.Pokiaľ ide o priemyselné superpočítače EuroHPC, ktoré sa uvádzajú v článku 12 tohto nariadenia, hostiteľský subjekt sa na účely nadobudnutia a prevádzky takýchto superpočítačov alebo partícií superpočítačov EuroHPC združí so súkromnými členmi alebo s konzorciom súkromných partnerov. Hostiteľský subjekt uzavrie so súkromnými členmi alebo konzorciom súkromných partnerov na tento účel dohodu. a)Spoločný podnik zverí hostiteľskému subjektu prevádzku každého jednotlivého priemyselného superpočítača EuroHPC v spoluvlastníctve v súlade s článkom 12 tohto nariadenia. b)Hostiteľské subjekty sa vyberajú v súlade s odsekom 5 tohto článku a na základe rozpočtových pravidiel spoločného podniku uvedených v článku 17 tohto nariadenia. c)Po výzve na vyjadrenie záujmu správna rada vyberie hostiteľský subjekt a pridružených súkromných členov alebo konzorcium súkromných partnerov prostredníctvom spravodlivého a transparentného procesu založeného okrem iného na kritériách stanovených v odseku 5 písm. a) až e) tohto článku a dodatočnom kritériu: predloženie vhodného podporného dokumentu, ktorý preukazuje záväzok súkromných členov alebo konzorcia súkromných partnerov pokryť podiel celkových nákladov na vlastníctvo superpočítača EuroHPC, ktorý sa nefinancuje z príspevku Únie uvedeného v článku 5 alebo akéhokoľvek iného príspevku Únie uvedeného v článku 6. 7.Vybraný hostiteľský subjekt môže na základe predchádzajúceho súhlasu Európskej komisie rozhodnúť prizvať ďalšie zúčastnené štáty alebo súkromných členov alebo konzorcium súkromných partnerov, aby sa pripojili k hostiteľskému konzorciu. Finančný príspevok Únie a zodpovedajúce vlastnícke práva a percentuálny podiel času na prístup pridelený Únii vo vzťahu k danému superpočítaču EuroHPC podľa vymedzenia v článkoch 10, 11, 12 a 13 nie sú dotknuté finančným alebo nefinančným príspevkom ani akýmkoľvek iným záväzkom pripájajúcich sa zúčastnených štátov alebo súkromných členov. Článok 9 Dohoda o hosťovaní 1.Spoločný podnik uzatvorí pred začatím postupu na nadobudnutie superpočítača EuroHPC dohodu o hosťovaní s každým vybraným hostiteľským subjektom. 2.Predmetom dohody o hosťovaní sú najmä tieto prvky týkajúce sa superpočítačov EuroHPC: a)práva a povinnosti počas postupu na nadobudnutie superpočítača vrátane preberacích skúšok superpočítača; b)podmienky upravujúce zodpovednosť za prevádzkovanie superpočítača; c)kvalita služieb ponúkaných používateľom pri prevádzkovaní superpočítača, ako sa stanovuje v dohode o úrovni poskytovaných služieb; d)plány týkajúce sa energetickej efektívnosti superpočítača a jeho udržateľnosti z environmentálneho hľadiska; e)podmienky prístupu, pokiaľ ide o podiel času Únie na prístup k superpočítaču, v zmysle rozhodnutia správnej rady podľa článku 15; f)spôsoby započítavania času na prístup; g)podiel na celkových nákladoch na vlastníctvo, pre ktorý hostiteľský subjekt zabezpečí, aby ho pokryl buď zúčastnený štát, v ktorom je hostiteľský subjekt usadený, alebo zúčastnené štáty hostiteľského konzorcia; h)podmienky prevodu vlastníctva podľa článku 10 ods. 4, článku 11 ods. 5, článku 12 ods. 5 a článku 13 ods. 4 a v prípade superpočítačov EuroHPC aj ustanovenia o výpočte ich zostatkovej hodnoty a ich vyraďovaní z prevádzky; i)povinnosť hostiteľského subjektu poskytnúť prístup k superpočítačom EuroHPC a súčasne zaistiť ich bezpečnosť, ochranu osobných údajov v súlade s nariadením (EÚ) 2016/679, ochranu súkromia elektronickej komunikácie v súlade so smernicou 2002/58/ES, ochranu obchodných tajomstiev v súlade so smernicou (EÚ) 2016/943 a ochranu dôvernosti iných údajov, na ktoré sa vzťahuje povinnosť služobného tajomstva; j)povinnosť hostiteľského subjektu zaviesť certifikovaný audítorský postup týkajúci sa nákladov na prevádzku a superpočítača EuroHPC a času na prístup používateľov;

k)povinnosť hostiteľského subjektu predložiť do 31. januára každého roku správnej rade správu o audite a údaje o využívaní času na prístup v predchádzajúcom rozpočtovom roku; l)osobitné podmienky uplatniteľné vtedy, keď hostiteľský subjekt prevádzkuje superpočítač EuroHPC na priemyselné použitie. 3.Dohoda o hosťovaní sa riadi právom Únie, ktoré sa v prípade všetkých záležitostí, na ktoré sa nevzťahuje toto nariadenie alebo iné právne akty Únie, dopĺňa právom členského štátu, v ktorom sa hostiteľský subjekt nachádza. 4.Dohoda o